خوێندكارانى بەشى ئەندازيارى جيۆتەكنيك گەشتى زانستيان ئەنجامدا - PRESS.ROOM\nنووچەنامەکان > نووچەنامەی زانکۆی کۆیە ساڵی پێنجەم > issue-50 > \nخوێندكارانى بەشى ئەندازيارى جيۆتەكنيك گەشتى زانستيان ئەنجامدا\nNews #06, Issue 50 , Jan 2019 | Núcey #06, Jhimarey 50, Mangí 01 Sallí 2019 | نوچەی 06، ژمارەى 50 - مانگی 02 ساڵی 2019\nخوێنكارانی قۆناغی دوو و سێ له به‌شی جیۆته‌كنیك له فاكه‌ڵتی ئه‌ندازیاری زانكۆمان به‌سه‌ردانێكی زانستی گه‌شتێكیان ئه‌نجام دا بۆ كۆمپانیای قه‌یوان پرۆژه‌ی به‌رزاییه‌كانی سلێمانی به ئامانجی بینینی ئه‌م پرۆژه‌یه وه‌ك وانه‌یه‌كی پراكتیكی.\nرۆژی سێ شه‌ممه ٢٠١٩/٢/٥ به سه‌رپه‌رشتی مامۆستایانی به‌شی جیۆته‌كنیك، خوێندكارانى بەشەكە سه‌ردانی پرۆژه‌ی به‌رزاییه‌كانی سلێمانیان كرد له چوارچێوه‌ی وانه‌كانی (Design and Analysis) و (Concrete frame Building) .\nبه‌رێز مامۆستا احمد جبار حه‌مه‌ره‌ش مامۆستا له به‌شی جیۆته‌كنیك له باره‌ی ئه‌م گه‌شته‌وه دەڵێت" مەبەست لەم گەشتە بریتیە لە ئاشناکردنی خوێندکاران لە بواری پراکتیکی و ڕەنگدانەوەی باکگراوندی تیۆریان لە واقدا لە بوارەکانی کۆنکریت دیزاین و سترەکچەر سەبارەت بە چۆنێتی دروستکرنی بینا لە قۆناغە جیاوەزاکانی دروستکردندا، وەک زانیاری سەبارەت بە بناغەی بینا (فاوندەیشن) و تەفاسیلی چۆنێتی بەستن و دانانی شیشی بناغە و پایە و جسرو سەقف (فوتینگ و کۆلۆم وبیم وسلاب) بۆ بینای فرە نهۆم (مەلتی ستۆری بیلدینگ). "\nسوودى وانەى پراكتيكى\nمامۆستا احمد هەروەها وتى " دەمانەوێ بەدەوام بێت ئەم گەشتە زانستییانە نەك ساڵانە يەك گەشتی زانستی، بەڵكو ٣-٤ گەشتی زانستی بۆ هەر قۆناغێكى جیۆته‌كنیك بكرێت چونکە یەکێک لە ڕێگاکانی فێرکردن بریتیە لە نزیکەوە بینین و بەسەرکردنەوەی مەیدانی پرۆژەی ئەندازیاری کە کاریگەری لەسەر ئاستی تێگەیشتنی خوێندکار دەبێت و وێنەیەکی دروستی بابەتە تیۆریەکانیان لا دروست دەکات. وە دەبێتە هۆی زیاتر گرنگیدانی بابەتەکان لای خوێندکاران بەمەش هانی خوێندکار دەدات زیاتر گرنگی بە بوارو بابەتەکانیان بدەن بۆ بەدەست هێنانی زانیاری زیاترو پێویست. "\nهەروەها دەڵێت "بە پێویستی دەزانم زۆر سوپاسی ستافی گروپی کۆمپانیاکانی قەیوان هەر یەک لە بەڕێزان ئەندازیار ئازاد و ئەندازیار ئومێد بکەم بۆ ئەرک و ماندوبونیان. "\nم.ی. احمد جبار،پسپۆرى ئەندازیاری سترەکچەرە، یەک توێژینەوەى بڵاوكراوەى هەيە.\nنیگا توانا قادر خوێندكاری قۆناغی سێی جۆیته‌كنیك لەم بارەيەوە ده‌ڵێت" سودێكی زۆرم وه‌رگرت له‌م گه‌شته زانستییه‌ی ئه‌مرۆ ئه‌نجاممان دا، چونكه زۆر بابه‌ت هه‌بوو كه ته‌نها به تیۆری خوێند بومان و ئه‌مرۆ لێره به پراكتیكی بینیمان له‌م پرۆژه‌یه"\nهەروەها خوێندكار نیگا توانا دەڵێت " پێم خۆشه ئه‌م گه‌شتانه دوباره بكرێنه‌وه و زیاتر بكرێت بۆ سه‌رئەم پرۆژانه‌ی كه تایبه‌تن به بابه‌تانه‌ی ئێمه ئه‌یان خوێنین چونكه زۆر بابه‌ت هه‌بوو ئێمه به توێری خوێندوومانه ئه‌مرۆ له‌م گه‌شته زانستییه‌دا به پراكتیكی بینیمان و دڵنیا بوینه‌وه له‌م زانیاریانه‌ی كه خوێندوومانه به تێۆرى."\nبه‌شی جیۆته‌كنیك وه‌ك به‌شێك له به‌شه‌كانی فاكه‌ڵتی ئه‌ندازیاری له زانكۆی كۆیه ساڵی ٢٠٠٥ دامه‌زراوه تا ئێستا ١٠ گروپ له خوێنكاران بروانامه‌ی به‌كالۆریۆسیان به ده‌ست هێناوە و ده‌رچوی ئه‌م به‌شه‌ن . بۆ زانيارى پتر كليك لێرە بكە.


ژمارەیەک لە چەکداری داعش لە بەرەی گروپە چەکدارەکانی پشتیوانی تورکیا کاردەکەن - هيوای کۆرد\nجوتیار عادل: مووچە لە كاتی خۆیدا دابەش دەكرێت 28 خوله‌ك ago\nهەرێمی کوردستان؛ فرۆشتنی جۆره زه‌ویه‌ك قه‌ده‌غه‌كرا 1كاتژمێر ago\nهەرێمی کوردستان؛ فرۆكەجەنگییەكانی توركیا چەند ناوچەیەكیان بۆردومانكرد 4كاتژمێر ago\nHome هەواڵ جێهان ژمارەیەک لە چەکداری داعش لە بەرەی گروپە چەکدارەکانی پشتیوانی تورکیا کاردەکەن\nروانگەی سوری بۆ مافەکانی مرۆڤ رایگەیاند، لەئێستادا ئەندامانی رێکخراوی چەکداری داعش لەبەرەکانی گروپە چەکدارەکانی لایەنگری تورکیا لە باکوری رۆژهەڵاتی سوریا خەریکی خۆ رێکخستنەوەن.\nكەناڵی ئەلعەرەبیە لە زاری رامی عبدولرەحمان، بەڕێوەبەری روانگەی سوری بۆ مافەکانی مرۆڤ بڵاویکردەوە، رونگەکەیان کۆمەڵێک زانیاری بەدەست گەیشتوە، کە ئاماژە بەوە دەکەن ژمارەیەک لە چەکداری داعش کە پێشتر لەناو رێکخراوی چەکداری داعشدا کاریانکردوە، لە ئێستادا لە بەرەی گروپە چەکدارەکانی پشتیوانی تورکیا کاردەکەن.\nوتیشی، زیاتر لە هەشت حاڵەتمان پشتڕاست کردوەتەوە، کە پێشتر لە بەرەکانی داعشدابون، بەڵام لە ئێستادا چونەتەپاڵ “گروپی حەمزات” و “ئەحرار الشرقیە”، لە ئێستادا لەژێر چاودێری تورکیاو گروپە چەکدارەکانی پشتیوانی تورکیا کاردەکەن.\nلەو راپۆرتەدا روانگەی سوری رونیشیکردەوە، هەندێک لە چەکداران بە ئەنقەست ناوی خۆیان گۆڕیوە و یەکێک لەو کەسانەش چەکدارێکی کۆنی رێکخراوی داعشە كەنازناوی ” ئەبی ئوسامە شامی”هەبوە.\nئەبی ئوسامە شامی، لە ساڵی 2012 چوەتە ناو بەرەی نوسرەوە، پاشان بەیعەتی بە خەلافەتی داعش داوە لە ساڵی 2014 و لە ئێستادا لەناو گروپە چەکدارەکانی پشتیوانانی تورکیا شەڕدەکات.\nلای خۆشیەوە، حەسەن محەمەد عەلی، لە وتارێكدا كە لە پێگەی روانگەی سوری بۆ مافەكانی مرۆڤ بڵاوكراوەتەوە نوسیویەتی، توركیا داعش بەرێكخستنی نوێ و لەژێر ناوێكی نوێ دروستدەكاتەوە.\n9ی ئۆکتۆبەر تورکیا بە هاوکاری گروپە چەکدارەکانی پشتیوانی تورکیا ئۆپەراسیۆنێکی سەربازی لە دژی هێزەکانی سوریای دیموکرات ئەنجامدا بەهۆیەوە چەندین چەکداری داعش توانیان لە زیندانەکانیان هەڵبێن و لە ئێستادا بەرەکانی خۆیان لەناو گروپە چەکدارەکانی سەر بە تورکیا رێکدەخەنەوەوە و هەرەشەی سەربڕین لەهەر کوردێک دەکەن کە بەردەستیان بکەوێت و بە “کافر” ناویاندەبەن.\nTags: ئەحرار الشرقیەبەرەی نوسرەچەکدارداعش‌گروپی حەمزات


زمانى كوردى بۆ تابلۆكه‌ی زیاد كراوه‌فه‌رمانگه‌ی شوێنه‌وار: قه‌یسه‌ریی كه‌ركوك له شوباتدا ده‌كرێته‌وه\nدیمه‌كانی بازاڕی قه‌یسه‌ری كه‌ركوك دوای نۆژه‌نكردنه‌وه‌ی\nبازاڕی قه‌یسه‌ریی كه‌ركوك، كاره‌كانی نۆژه‌نكردنه‌وه‌ی كۆتاییهات و بڕیاره له شوباتی ئه‌مساڵدا راده‌ستی فه‌رمانگه‌ی شوێنه‌وار بكرێته‌وه، ئه‌وه‌ش دوای زیادكردنی زمانه‌كانی كوردی و سریانی بۆ تابلۆی ده‌رگا سه‌ره‌كییه‌كانی، كه داواكاری به‌شێك له دوكانداران بوو.\nئه‌یاد تاریق، به‌ڕێوه‌به‌ری فه‌رمانگه‌ی شوێنه‌واری كه‌ركوك –ئه‌و بازاڕه موڵكی فه‌رمانگه‌كه‌یه- به (كه‌ركوك ناو)ی وت "نوێنه‌ری كۆمپانیای تیكا سه‌ردانی كردین و وتیان كاره‌كانیان كۆتایی هاتووه، بۆیه تا 15ی شوباتی ئه‌مساڵ بازاڕه‌كه به نۆژه‌نكراوی راده‌ستده‌كه‌نه‌وه".\nساڵی رابردوو، له هه‌ر حه‌وت ده‌رگاکه‌ی بازاڕه‌كه‌دا، تابلۆی نوێ دانرایه‌وه به‌ڵام تەنیا بە زمانەكانی عەرەبی و توركی، به‌بێ زمانی کوردی و سریانی، ئه‌وه‌ش ناڕه‌زایی به‌شێك له دوكاندارانی لێكه‌وته‌وه و له رێی (كه‌ركوك ناو)وه داوای نوسینی تابلۆكانیان به چوار زمانی سه‌ره‌كی شاره‌كه كرد.\nكه‌ركوك، 2017، بازاڕی قه‌یسه‌ری به‌ر له‌سوتانی ته‌نیا به زمانی عه‌ره‌بی تابلۆكانی نوسرابون فۆتۆ: بنار سه‌ردار\nحەقی ئیسماعیل، نوێنەری زەڕەنگەرانی بازاڕی قەیسەری بە (كەركوك ناو)ی وت "ئێستا سەرجەم تابلۆکانی سەر دەرگاکانی بازاڕی قەیسەری بەهەر چوار زمانەکەی شاری کەرکوک نوسراوە، نایڵونی رەنگی سپی پێدا دراوە و ته‌نیا سپیکاری چواردەوری تابلۆکان ماوە".\nبه‌پێی ده‌ستوری هه‌میشه‌یی عیراق، زمانی كوردی و عه‌ره‌بی؛ دوو زمانی فه‌رمی وڵاتن، هه‌ردوو زمانی توركمانی و سریانیش دوو زمانی فه‌رمی ترن له‌و یه‌كه ئیدارییانه‌ی تێیدا زۆرینه‌ی دانیشتوان پێكده‌هێنن.\nدوكانه‌كانی بازاڕی قه‌یسه‌ری، سێ ساڵ جارێك له زیادكردنی ئاشكرادا ده‌درێنه كرێ، ئه‌وه‌ش بۆ دوكانه‌كانی ناوه‌وه به كرێی یه‌ك ملیۆن بۆ ملیۆنێك و 500 هه‌زار دینار له ساڵێكدا، دوكانه‌كانی ده‌ره‌وه‌ش ده‌گاته ملیۆنێك و 900 هه‌زار دیناری ساڵانه.\nبه‌ڕێوه‌به‌ری شوێنه‌واری كه‌ركوك ده‌ڵێت دوكاندارانی ئه‌و بازاڕه كرێی ساڵی 2018یان راده‌ستنه‌كردووه، بۆیه داواكراوه تا 22ی شوبات كرێی ساڵانه بده‌ن و دوكانه‌كانیان راده‌ستبكرێته‌وه.\nدوكاندارانی بازاڕه ئاماده‌ن ئه‌و كرێیه بده‌ن به‌ڵام ترسیان هه‌یه دوای ماوه‌یه‌كی زۆر له چاوه‌ڕوانی نۆژه‌نكردنه‌وه‌ی له زیادكردنه‌كه‌دا جارێكیتر دوكانه‌كان به‌وان نه‌درێته‌وه.\nنوێنەری زەڕەنگەرانی بازاڕی قەیسەری وتی "شوێنه‌وار مافی خۆیه‌تی ئه‌و كرێیه وه‌ربگرێت و بەشێکی زۆری دوكاندارانیش راده‌ستیانكردووه، ژماره‌یه‌ك كه‌میان پاره‌یان نه‌داوه، به تایبه‌ت ئه‌وانه‌ی دوكانی جوانكارییان هه‌بووه و له ئاگركه‌وتنه‌كه‌دا تێیاندایه زیانی 40 هه‌زار دۆلاری به‌ركه‌وتووه".\nدوكاندارانی ئه‌و بازاڕه پێشتر زیاد له جارێك داوای قه‌ره‌بویان كرد به‌ڵام هێشتا داواكارییه‌كه‌یان جێبه‌جێنه‌كراوه.\nمێژوی قه‌یسه‌ریی که‌رکوک بۆ 160 ساڵ له‌مه‌وبه‌ر ده‌گه‌رێته‌وه و له‌لایه‌ن عوسمانییه‌کانه‌وه له‌سه‌ر روبه‌روی دوو هه‌زار مه‌تر چوارگۆشه بنیاتنراوه، ساڵی 1983 بۆیه‌که‌مجار نۆژه‌نکراوه‌ته‌وه. قه‌یسه‌رییه‌که له 232 دوکان پێکدێت و حه‌وت ده‌رگای هه‌یه.\nتابلۆی قه‌یسه‌ریی كه‌ركوك زمانی كوردی له‌سه‌ر نییه\nته‌نیا به عه‌ره‌بی و توركی نوسراوه


قامک qamik – فەرهەنگی زمانی یەکگرتووی کوردی هاوچەرخ\nقامک/qamik: ن:[ کباک][ توێ] ئەموست، ئەنگوست، پەنجە، تبل _ تپل _ تل : بەشی ژوورەوەی دەست لەو جێیەوە كە قامكەكانی لێجیا دەبێتەوە\n1 – 1 قامکە تووتەڵەیە/qamike tûteľeye: ن:[ کباک][ توێ] بابەلیچ _ بابلیچک، پەنجەتووتە _ پەنجەچكۆڵە، تلیا بابلیچک _ تلیا بەرکلیچک، تلیا قلیچک _ تلیا گچکە، تلیا قەرقووچک، براتووتەڵەیە. پەنجەبچکۆلە، قامکەچکۆلە، قەرەقۆچ، قلیچ _ قلیچلک.\n2 – 1 قامک/qamik: ن:[ کباک][ توێ] ئاڵخواج، پەنجەی نیشان كردن، تلیا دالاستۆکی _ تلیا هلاڤێژک، دۆشاومژە.\n3 – 1 قامکەقوچە/qamike quçe: نتـ:[ کباک][ توێ] ئال، باڵابەرزە، تبلی ناوی، تپلانیوەكێ، زەڕنەقونە، قامکێ قونێ : پەنجەی سێهەمی دەست. درێژترین پەنجەی دەستە، تلیا ناڤین _ تلیا ناڤچار، ئەڕنەمووتە، پەنجەی نێوەڕاستە.\n4 – 1 قامكا نیشان كرن/qamika nîşan kirin: نتـ:[ کباک][ توێ] پەنجەی شایەتمان، قامکی شادەیە.\n5 -1 قامكا مەزن/qamika mezin: نتـ:[ کباک][ توێ] ئەسپێ گوژە، بەرانەک _ بەرانكێ، پەنجەكەڵە _ پەنجەگەورە، تبلا مه‌زن، تلیا بەرانکێ( شکا) تلیا بەرانێ، تلیا ستوور، تلیاگردی، تلیا گزر، قامکه گه‌وره _ قامكی گەورە، قلیا گردی، که‌ڵه‌موست : په‌نجه‌ی هه‌ره ئه‌ستوور و له هه‌مووان کورتتری ده‌ستی مرۆ‌ڤ.


خويندنەوەيەک بۆ پاشەکشەی هەنگاوەسياسيیەکان\nهەڵبەتە چەندین هۆکاری ناوخۆیی ودەرەکی کاریگەریی تەواویان هەیە لەسەردواکەوتن وبەپاشداهاتنی هەنگاو وجووڵە سیاسییەکانی سەرکردایەتی سیاسی کورد\nنەبوونی یەکگوتاری سەرکردایەتى سیاسی کورد کاریگەری راستەوخۆی هەبووە بەپاشداهاتنی هەنگاوە سیاسییەکان\nهەڵبەتە چەندین هۆکاری ناوخۆیی ودەرەکی کاریگەریی تەواویان هەیە لەسەردواکەوتن وبەپاشداهاتنی هەنگاو وجووڵە سیاسییەکانی سەرکردایەتی سیاسی کورد، کە تائێستاش پلان و ستراتیژییەتێکی عەقڵانی و دوورمەودای نییە، بەپێی رۆژ مامەڵەدەکات لەگەڵ ڕووداو و پێشهاتە سیاسییەکاندا.\nنەبوونی یەکگوتاری کەکاریگەری راستەوخۆی هەبووە لەسەرئەم بەپاشداهاتنە، زۆرجار دوای دەرەنجام دەکەوێت و بە ئاگادێتەوەو دەکەوێتە وێزە وگلەیی لە ڕەوتی ڕۆژگار، ئەگەر چی جەنگی تیرۆریزمی جیهانی دا‌عش کۆتایی نەهاتووە بەڵام ڕەنگە بەرەو کۆتایی هەنگاو بنێت، لەدەرهاویشتەی ئەم جەنگە دەستکردەدا کورد وێڕای شەهیدبوونی سەدان ڕۆڵەی گیان فیداو برینداربوونی هەزاران پێشمەرگەی قارەمان و زیانێکی زۆری ماددی و مەعنەوی، بەڵام هەست دەکەین لەچنینەوەی بەرهەمی ئەم جەنگەدا کە کورد کارئەکتەری بنچینەیی بووە هێندە زەرەرمەندبووە ئەوندە لە دەسکەوتەکان سودمەند نەبووە.\nلەو نێوەندەشدا توویتە لەناکاوەکەی ترامپ لە ١٩ ی دیسەمبەری ٢٠١٨دابووە هۆی نیگەرانی کوردبەگشتی و کوردانی خۆرئاوا بەتایبەتی، بێ باکی هاو پەیمانانیشی دەرخست دەرهەق بە بەرخۆدانی خۆرئاوای کوردستان، هەرچەندە کۆشکی سپی زوو هەستی بەپەلەیی وشپرزەیی ئەو بڕیارە کردو ئێستا قۆناغ بەقۆناغ لە هەوڵی راستکردنەوەیدان، هەڵپەی کردنەوەی نوێنەرایەتی وڵاتان لە سوریا ئەوەمان پێدەڵێت کە زلهێزەکانی وەک ئەمریکاو ڕوسیا ئیتر گرەو لەسەر ڕوخانی ڕژێمی ئەسەد ناکەن کە حەوت ساڵە لەسەر خاکی وڵاتانی سوریاو عێراق چەک نەما تاقی نەکەنەوە، بۆیە ئيتر ئەو وڵاتەو ئەسەدیش ئاسایی دەمێننەوەو ئەو گەمەیەش رەنگە کۆتایی بێت.\nسیاسەتە بێ پلان و شڵەژاوییەکەی ترامپ کە لە بەرژەوەندی تورکیابوو، هەژموونی دەسەڵاتی ئەمریکا و ڕوسیاو ئێران و تورکیا و سوریا لە ناوچەکەدا و شەڕکردنیان لەسەرپاراستنی بەرژەوەندییەکانیان دۆخێکی نوێی دروست کردووە، کورد کراوەتە قەڵغانی پاراستنی بەرژەوەندییەکانی ئەو وڵاتانە و ئيستا بە مایەی خۆیەوە لەم گەمە سیاسییەی ناوچەکەدا هەڵناسێتەوە و زیانی گەورەی بەرکەوتووە.\nعێراق و سوریا لە ماوەى حەوت ساڵی رابردوودا جگە لە بازاڕی ساغکردنەوەی کاڵا سەربازییەکانی زلهێزەکان، لە سێبەری ئەو بەرژەوەندییانەشدا، ئیسرائیل و ئێران و ئیمارات و قەتەر و تورکیاو سعودیەش کە ئێستا میسر و هەندێک لە وڵاتانی کەنداویشیان هاتووەتە سەر، سەرقاڵی جێکردنەوە وفراوانکردنی سنووری قەڵەمڕەویی خۆیانن.\nلە دوای ٢٠١٤ ەوە لەسەرهەڵدانی جەنگی دژ بەداعش کورد هەلی باشی بۆ ڕەخساوەو ناو وناوبانگی باشی دەرکرد، ئەوەش بەهۆی بەشداری کارای فەرماندەو پێشمەرگەکانی لە بەرەکانی جەنگی دژی تیرۆریزمی جیهانی و کۆی مرۆڤایەتی، ئەوەی لە ئەمڕۆدا دەگوزەرێت و هەستی پێ دەکرێت کورد بەهۆی نەبوونی یەکڕیزی ویەکگوتاری هاوبەشەوە، لە پاشەکشەیەکی نا سروشتیدایە و لە هەر چوار پارچەی کوردستان، پەلاماری جیاواز جیاوازی دەدرێت بۆ بەرتەسککردنەوەی سنوری دەسەڵاتی و لەچوار چێوەدان وپێشێلکردنی سەروەری خاک و زەوتکردنی ماف و هەموو ئازادییەکانی.\nئەو دۆزەخەی کە ساڵی ڕابوردوو تورکیا بۆ عەفرینی سازکرد، پێشتریش پەلاماری کۆبانێ و شارو گوندەکانی تری باکورو خۆرئاوای کوردستانیدا و ئێستاش بە هێنانی هێزو دروستکردنی سیناریۆی جۆراو جۆر بۆ وێرانکردنی مەنبج ودا‌گیرکردنی لەپەرەسەندایە، بە پشتیوانی گرووپە تیرۆرستیەڕادیکاڵ وتووندڕەوەکانی وەک بەرەی نەسرە وئەحرار ئەلشام......هتد.\nلە باکوری کوردستانیش لە دوای هەڵبژاردنی پەرلەمانی تورکیا کە لە ٧ ی حوزەیرانی ٢٠١٥ دا بەڕێوەچوو، پارتی گەلانی دیموکرات توانی وەک پارتێکی کوردی ئەگەر چی لەنەتەوەی تریش لەم پارتەدا خەبات دەکەن، (٨٠) کورسی پەرلەمانی بەدەست بهێنێت، هەرچەندە زۆری نەخایاند ئەردۆغان و ئەکەپە، کەوتنە گێچەڵكردن بە دەرئەنجامی پرۆسەکەو هەڵبژاردنی پێشوەختیان ئەنجامدا لە ١/ ی نۆڤەمبەری هەمان ساڵدا، بەمەش ڕێژەی کورسییەکانی هەدەپە بوو بە (٥١) کورسی و (٢٩) کورسییان لە دەستدا، کەچەندین هۆکار لە پشتی پلانی ئەردۆغانەوە هەبوو کە بە گوشارو دانانی سەرباز لەسەر سندوقی دەنگدان، رێگریکردن لەدەنگدەرانی کورد لەم پرۆسەیەداو دروست کردنی جاش و جەردەوان، خەرجکردنی پارەو خەرجییەکی زۆر وتەزویر (تەزویری رێکخراو).......هتد، سەرئەنجام نەیان توانی دەنگی کوردان کپ بکەنەوە، بەڵام کاریگەرییان دروستکرد. ئێستاش هەردوو هاوسەرۆکانی ئەم پارتە و چەندین ئەندام پەرلەمان وکادرە بنچینەییەکانی ئەم پارتە، هەروەها بەهەزاران لەئەندامانی ئەم پارتە لە زینداندان و ڕۆژانە چالاکوانە مەدەنییەکانیان دەستگیردەکرێن، گوشارێکی توندیان لەسەرە، بەڵام دەبینین ئیرادەی تاکی کورد بەهێزتر دەبێت لە دژی سیاسەتی شۆڤێنیانە.\nلە ڕۆژهەڵاتی کوردستانیش وێڕای نا هەمواری باری ئابوری خەڵکی ئەم وڵاتە بە گشتی و کورد بە تایبەتی لە دەرئەنجامی سیاسەتی هەڵەی سەرانی ئێراندا و کێشەیان لەگەڵ ئەمریکا و جیهاندا و هەڵپەساردنی رێککەوتننامەی ئەتۆمی، ڕۆژانە کۆڵبەران لە بۆ پاروە نانێک چەندین کیلۆمەتر چیا و دۆڵ و دەشت دەبڕن، شەهید دەکرێن و ڕۆژانە گەنجان لە سێدارە دەدرێن بە ناوی بەکارهێنانی ماددە هۆشبەرەکانەوە، کە لە ڕاستیدا لەبەر داوای ئازادی و کارو نانە، لە چەند مانگی ڕابردوودا بینیمان بارەگاکانی حزبی دیموکراتی کوردستانی ئێران، موشەک بارانکران و چەندین شەهیدو بریندار لە سەرکردەو فەرماندەو پێشمەرگەکانی ئەو پارتەی لێکەوتەوە، کە ئەمەش یەکەمجار نییە ئێران دەست بۆ کاری وەها دەبات، کەبەم هەنگاوانەیان دەیانەوێت کورد لە جوڵە سیاسییەکانیان بخەن ودەستەمۆی بکەن تا خۆبەدەستەوە بدەن و باسی ژیان و مافی ئازادی خۆیان نەکەن.\nگرتنە بەری سیاسەتی دوژمنکارانەی هەرچوار وڵات گەرچی هەماهەنگیش نەبن، بەڵام تەواوکەری یەکترین و گوشارەکانیان هاوشێوەی یەکترن و بۆ لەباربردنی ئەزموون و لەسەرپێ نەوەستانی کوردە.\nلە خۆرئاوای کوردستانیش ویڕای بەردەوامی بەرخۆدانی شەڕڤانان لە دژی فاشیزمی ئیسلامی داعش و رژێمی ئەسەد و سوپای فاشیزمی ئەردۆغانیش کە چەندین داستانیان تۆمار کردووە، بەردەوامن لە خەباتی مەدەنی و حوکمی خۆسەری و خۆ بەرێوەبردن، ئەگەرچی هەڵەی بڕیارو لێدوانەکانی ترامپ زیانی پێ گەیاندون و ئەوان بوون بە قوربانی بەرژەوەندییەکانی ئەمریکا و ڕوسیا و ئێران و وڵاتانی دیکە.\nلە عێراق و باشوری کوردستانیش وێڕای ململانێی لایەنەکان و خۆسەپاندنی دەسەڵاتی شیعە کە پێیان وایە لە (٩٠) ساڵی ڕابردوودا و لە ماوەی (٣٥) ساڵی تەمەنی حزبی بەعسدا ئەوان پەراوێز خراون و خۆیان بە بەش خوراو دەزانن، بەڵام هاوشێوەی بەعسییەکان ئەمانیش لە سیاسەتی پاکتاوی ڕەگەزی خۆیان بەردەوامن و لایەنەکانی تری وەکو کورد و تورکمان، کەمینەکانی تر ناخوێنەوەو بە هەمان سیاسەتی بەعسییەکان برەو بە داگیرکاری دەدەن.\nلە ١٦ ی ئۆکتۆبەری (٢٠١٧) دا کاتێک ناکۆکی دروست بوو لە نێوان هێزە عێراقییەکان و هێزی پێشمەرگەدا بینیمان بە چ شێوازێك و چۆن هێزیان کۆ کردەوە بۆ هێرش کردنە سەر هيزی پێشمەرگەو لەلایەن (حیدرعبادی) سەرۆک وەزیرانەوە بڕیاری هێرش کردنە سەر ئەو ناوچانە درا کە لە لایەن هێزی پێشمەرگەوە پارێزراوبوون، لەکاتێکدا سوپای عێرا‌ق تیایاندا شکابوون وهەڵهاتبوون.\nئەم سیاسەتەی هەندێک لەکۆنە بەعسییەکان و دەسەڵاتدارانی شیعەی عێراقی کە ئێران جوڵەیان پێدەکات بۆ کوردو کەمینەکان هیچ جیاوازیان نییە، عێراق لەدەست ئەم عەقڵییەت و بیرکردنەوەیە رزگاری نەبووە، هەربۆیە وەک مەلیک فەیسەڵی یەکەم دەڵێت (شتێک نابینم بە ناوی گەلی عێراق) ەوە، واتە گەلانی عێراق خاڵی کۆکەرەوەیان نییە، چونکە بەدەستکرد پێکەوەلێکێنراون، کەواتە جیابوونەوەیان بە ئاشتیانە باشترین چارەسەرە.\nهەرچەندە بە شێک لەو هەڵانەی کە کورد زیانی لە دەرئەنجامیان کردووە، پەیوەندییان بە هەڵەی سەرکردایەتی کورد خۆیەوە هەیە، ئەوەی لە ئێستادا کە ناوچەکەی سەرقاڵ کردووە، بەرژەوەندی و دابەشکاریەکی تری دەستکەوتەکانی زلهێزەکان و هەندێکی ترە لەو وڵاتانەی کە باسمان کرد، بینینی ڕۆڵی کورد لەم نێوەندەدا بە پێی جیۆسیاسی و ئابورییەکەی لە رۆژهەڵاتی ناوەڕاستدا، کە داگیرکردن و دابەشکردن تیایدا بەردەوامە، پێویستی بە خۆرێخستنەوەیەکی نوێ هەیە، تێکڕای لایەنەکان هەوڵی بەستنی کۆنگرەی نەتەوەیی کورد بدەن و ڕۆڵێکی نوێ بگێڕن بۆ تیپەڕاندنی ئەم قۆناغە و خۆبگونجێنن لەگەڵ دیدگاو سیاسەت و بەرژەوەندی زلهێزەکاندا تا بتوانرێ کار لەسەر ستراتیژێکی نوێ ئەگەر چی تاکتیکیش بێت بۆئەم قۆناغە، چونکە لێکترازانی لایەنەکان و بە حزبی کردنی کۆمەڵگە، سوود بە بابەتە نیشتیمانیی و نەتەوەییەکان ناگەیەنێت، وهیچ گۆڕانکاری و پێشکەوتنێک ناهێنێتە دی.\nحزبەکانی کوردستان لە (١٠٠) سەدساڵی ڕابردوودا نەیانتوانیوە خزمەتێکی گەورە بە دۆزی کورد بکەن، هەنگاوە سیاسییەکانیان پێش بخەن، کە ئەمەش دەرئەنجامی پەرت بوون ویەکتر نەخوێندنەوە بووە، بە یەکخستنی ماڵی کورد، هێز و وزەش بۆتاكی کوردی دەگەڕێتەوەو ئیرادەی تاک لە ڕووی سایکۆلۆژیەوە بەهێزدەکات. بەڵام بە پەرتەوازەیی و بەش بەش بێگومان دەرئەنجامەکەی زیان بە ڕەوتی پێشکەوتنی نەتەوە دەگەێنێت.\nگەورەترین زیان کە لە مێژوودا بەر کورد کەوتبێت هۆکارەکەی ناتەبایی ماڵی کورد بووە، کاتێك لە ساڵەکانی ١٩١٨ تاوەکو١٩٢٢ کاتێک شیخ مەحمودی نەمر دەکرێتە مەلیکی کوردستان بەڵام عادیلە خانمی فەرمانڕەوای هەڵەبجە دژایەتی دەکات، لە ڕانیەو قەڵادزەش پشدەریەکان کە بابەکر ئاغا هانیان دەدات بە هەمان شێوە دان بە حوکمەتەکەی شێخدا نانێن، وێڕای دژایەتی کردنی لەلایەن موریدەکانی تەکیەی تاڵەبانیەکانەوە لە کەرکوک کە دەبنە هۆی لاواز کردنی حوکمەتەکەی شێخ مەحمود وشکستی پێدەهێنن.\nلە باکوری کوردستانیش کاتێک شێخ سەعیدی پیران شۆرش دەکات، بەڵام بەهۆی پیاوە ئایینییەکانەوە کە هێندە بیری توندڕەوی ئایینییان دەبێت تاتوانەوەی سیمای نەتەوایەتی خۆیان وئەم پیاوە ئایینییانە کە لەهەمان کاتدا فەرماندەی سەربازیش بوون بیروڕایان لەگەڵ (شێخ سعید) دا نایەتەوەو دواجار هەر ئەمانە دەبنە هۆی شکستی شۆڕشی شێخ سەعیدی پیران و شێخ و (٥٢) هاوڕێی تێکۆشەری لە سێدارە دەدرێن.\nنمونەی سێیەم لە ڕۆژهەڵاتی کوردستان كاتێک ( قازی محەمەد) دوای چەندین ساڵ خەبات لە ١٩٤٦ کۆماری مهاباد ڕادەگەێنێت بەڵام تەمەنی ئەم کۆمارەش ساڵێک تەواو ناکات و بەهۆی خیانەت و فریودانی هەندێک لە هۆزو تیرەکانی کوردەوەکە پشتی قازی بەردەدەن و پاڵپشتی ئێران دەکەن و بەمەش کۆماری کوردستان توشی ڕوخان دەکەن.\nهەر بۆیە کورد نەبوەتە ژمارەیەکی سەر مێزی وتووێژی وڵاتان لەنەتەوە یەکگرتووەکان یان ئەنجومەنی ئاسایش وەک پرسی ئێستای (فەڵەستین) ،(کۆسۆڤۆ) (تەیموری خۆرهەڵات)......هتد کەئەمانە دۆسیەی کارکردنن و ئەنجامیان دەبێت، بەڵام جوڵە سیاسییەکانی کورد هێشتا نەیانتوانیوە بگەیەنرێنە وەرگرتنی ڕەهەندی نێو دەوڵەتی کە هۆکاری سەرەکی پەرت بوون وپەردەوازەیی کوردە.\nمەخابن سوود وەرنەگرتن لە پەندو ئەزمون و نمونە میژووییەکان تائێستا دیاردەیەو بەردەوامی هەیە، لە باشوریش وەرزێک لەساڵی یەکەمی چوارساڵی ئایندە بەسەر هەڵبژاردنەکانی ٣٠/٩/٢٠١٨ پەرلەمانی کوردستان تێ پەڕیوە، بەڵام لایەنەکان هەر نەیانتوانیوە متمانە دروستبکەن و فریوی دەنگدەرەکانیان دەدەن بەپاساوی بێ بنەما.\nئەم خەم ساردیە ئەگەر چارەسەر نەکرێت لە پرۆسەی هەڵبژاردنەکانی داهاتوودا ڕەنگە کەمترین ڕێژەی خەڵک بەشداری پرۆسەی هەڵبژاردنەکان بکەن، باشترین بژاردە و دەرفەت بۆ چارەسەری ئەم دۆخە، بەستنی کۆنگرەی نەتەوەیی کوردە بە ئامادەبوونی سەرجەم لایەنەکان، چونکە هەتا کۆنگرەی نەتەوەیی کوردنەبەسترێت و لایەنەکان و کەسایەتییەکان هاوڕانەبن و کۆنگرە نەکرێتە بنەمای کۆکەرەوەی خاڵەهاوبەشەکان و هەوڵ و تواناکانی کورد لەمەڕ دۆزە ڕەواکەی، زەحمەتە بەم پەرتەوازەییە کورد بگاتە مەنزڵی ئارامی.\nهەمووکاتێک دوژمنەکانی کورد لە پەرتەوازەیی وناتەبایی کورددا سوودیان بینیووەو مەرامەکانی خۆیان هێناوەتەدی، ئەگەر لایەنە سەرەکییەکان مامەڵەی دروست لەگەڵ ئەم دۆخەدا نەکەن و بە وریاییەوە جوڵە و هەنگاوە سیاسییەکانیان نەنێن، بە دڵنیاییەوە چارەنوسی باشوریش وەک پارچەکانی تری کوردستان دەبێت و ئەم دەستەکەوتانەشمان لە دەست دەچێت کە بە خوین و فیداکاری سەد ساڵەی رابردوو هێنراونەتە دی کە ئەم حکومەتەی لێ بەرهەمهاتووە، وێڕای تیبینی زۆرمان لەسەر کارو ئەرکەکانی بەڵام ڕۆشناییەکی باشە ئەگەر پەرەی پێبدرێت وچاکسازی بنەڕەتی تیابکرێت لەڕێگای پەیوەندییەکانیەوە لەگەڵ دنیادا وکار بۆ بەهێز کردنی بکرێت،ماوەتەوە بڵێین تەنهابەیەکڕیزی ئاواتەکانی کورد دێنێتەدی.


لە سۆران دەیان تووشبووی تاڵاسیمای هەیە | دەزگاى زارى کرمانجى\nلە سۆران دەیان تووشبووی تاڵاسیمای هەیە\nموڕشید برادۆستی – سۆران : لە سەنتەری قەزای سۆران و دەورووبەری دەیان منداڵی تووش بوو بە نەخۆشی تالاسیما هەیە و لەنەخۆشخانەی لەدایك بوون و منداڵانی سۆران چارەسەری سەرەتاییان بۆ دەكرێت.\nشاكر ئەحمەد، هاووڵاتییەكی دانیشتووی سۆرانە و خاوەن منداڵێكی تووش بوو بە تالاسیمایە بە زاری كرمانجی گوت" ماوەی چەند ساڵێكە منداڵێكم توشی نەخۆشی تالاسیما هاتووە و مانگانە بۆ چارەسەر، سەردانی نەخۆشخانەی لەدایك بوون و منداڵانی سۆران دەكەین، بەڵام ئەو بەشەی لە نەخۆشخانە هەیە هەموو جۆرە پشكنینێكی بۆ ناكرێت، بۆیە ناچارین بۆ پكشنین و چارەسەریەكانی تر روو لە هەولێر بكەین، داواش لە حكوومەت و وەزارەتی تەندرووستی دەكەین، هەموو هەوڵێك بدەن نەخۆشخانەیەكی تایبەت بە تالاسیما لە سۆران بكەنەوە، چونكە دەڤەری سۆران چوار قەزای هەیە و بە دووری سەدان كیلۆمەتر تا دەگەین بە هەولێر.\nلای خۆیەوە، د . كاوە محەمەد پسپۆڕی نەخۆشسیەكانی منداڵان لە سۆران بە زاری كرمانجی گووت" تالاسیما یەكێكە لەو نەخۆشییە درێژخایەنانە كە بەهۆی بۆماییەوە مرۆڤ توشی دەبێت، نەخۆشی تالاسیما كەمخوێنی بۆماوەییە، لە دایك و باوكەوە بۆ منداڵان دەگوازرێتەوە، هەر كۆرپەلەیەكی ئاسایی لە سكی دایكدا خڕۆكە سورەكانی بە جۆری F دادەنرێت، كاتێك لە دایك دەبێت دەگۆڕێت بۆ جۆری A، بەڵام لە منداڵانی توشبووی تالاسیمیا جۆری F دەمێنێتەوە و ناگۆڕێت بۆ جۆری پاش لەدایكبوون.\nئەو دكتۆرە نیشانەكانی نەخۆشی تالاسیما ئاشكراشی دەكات " كەسی تووش بوو بەو نەخۆشییە، زۆر هیلاك و بێهێز دەبێت، تێكچوونی ڕەنگ و زەرد هەڵگەڕانی پێست، گەشەی ئێسكەكانی دەموچاو بە شێوەیەكی ناسروشتی. لاوازی گەشە و ئاوسانی سك. تێربوونی ڕەنگی میز. لەبارەی چارەسەركردنی نەخۆشی تالاسیما دەڵێت " پێدانی خوێن، پێدانی مۆخی ئێسك، چارەسەری دەرمانی، نەشتەرگەری لابردنی سپڵ و زراو.\nرێزان باڵەك بەرپرسی راگەیاندن لە بەڕێوەبەرایەتی نەخۆشخانەی لە دایك بوون و منداڵانی سۆران بە زاری كرمانجی راگەیاند" رۆژانە بەمەبەشتی وەرگرتنی چارەسەر چەندین تووش بووی تالاسیما لە سنووری هەر چوار قەزای سۆران، چۆمان، مێرگەسۆر، رواندز سەردانمان دەكەن، لێرە خوێنیان پێدەدرێت و پشكنینی رێژەی خوێن و ڤایرۆساتیان و چەند پشكنینێكی تریان بە خۆرای بۆ دەكرێت كە ژمارەیان نزیكەی 40 نەخۆش دەبێت.\nرێزان نای شارێتەوە، ئەوەی لە دەسەڵاتی ئێمە بێت وەك كارگێڕی نەخۆشخانەی لە دایك بوونی سۆران درێغی ناكەین، بەڵام بەهۆی نەبوونی نەخۆشخانەیەكی تایبەت بە تالاسیما لە سۆران هەموو جۆرە چارەسەر و پشكنینیێكییان بۆ ناكرێت .


ئه‌م بابه‌ته 1368 جار خوێنراوه‌ته‌وه\nئێوه ئاگاتان له‌و هه‌موو سوكایه‌تیه‌یه به پێشمه‌رگه ده‌كرێت ، ئه‌وه‌ی بارزانی وتی ئه‌وه‌ی پێیان بڵێت میلیشیا خائینه ، هه‌ر خودی بارزانی ده‌ڵێن زۆر شانازی به پێشمه‌رگه بوونی خۆیه‌وه ده‌كات ، ئه‌و پێشمه‌رگه‌یه‌ی بۆ سزادانی سروه عه‌بدلواحید گوایه سوكایه‌تی به پێشمه‌رگه كردووه هه‌زاران كڵاو سور له هه‌ولێر داوای سزادانیان ده‌كرد ، ئاگاتان لێیه چۆن پێشمه‌رگه به زۆری زۆرداری برسی ده‌كرێت و موچه‌ی نادرێتێ ، ته‌نانه‌ت هێنده‌ی دیمی لۆڤاتا بایه‌خی نیه لای ئه‌م حكومه‌ت و ده‌سه‌ڵاته .\nئاگاتان لێیه چۆن حزب ده‌ستی ناوه‌ته بینه‌قاقای پێشمه‌رگه‌و مناڵه‌كانی ، كه پێویستیش بكات شه‌ڕی حزبی پێده‌كات ئاخۆ له مێژوی دورو درێژی مرۆڤایه‌تیدا هه‌رگیز به‌و جۆره سوكایه‌تی به هێزی چه‌كدار كراوه ، تا ڕاده‌ی ئه‌وه‌ی كه‌ل و په‌له‌كانی ماڵه‌وه بفرۆشێ بۆ شیری مناڵه‌كه‌ی .\nئه‌رێ ئه‌و كڵاو سورانه‌ی هه‌ولێر بۆ له سه‌ر پێشمه‌رگه ناڕژێنه سه‌ر جاده ، ئه‌و هه‌موو میدیاكارو نوسه‌ره حزبیانه‌ی شه‌وورۆژباسی پێشمه‌رگه‌یان ده‌كردو خۆیان پێوه باده‌دا ئه‌وه بۆ نقه‌یان لێوه نایه‌ت ، یان مه‌سعود بارزانی ئه‌وه بۆ ئێستا هیچ له باره‌ی سوك كردنی پێشمه‌رگه‌وه ناڵێت .\nرۆژگارێك كه پێشمه‌رگایه‌تی نرخی هه‌بوو پێشمه‌رگه پێشمه‌رگه بوو ، دوو یان سێ پێشمه‌رگه له ناو جه‌رگه‌ی شاری سلێمانی و هه‌ولێر پارێزگاری به‌عسیان ده‌دایه به‌ر ده‌سڕێژی گوله ، سێ پێشمه‌رگه بۆ ماوه ى یه‌ك رۆژله ناو چه‌مچه‌ماڵ رووبه‌ڕووی سوپاو گه‌له جاش ده‌بوونه‌وه تا شه‌هید بوون ، سوكایه‌تی گه‌وره ئه‌وه‌یه ئه‌و به‌رخودان و ئازایه‌تیه‌ی جاران له ماوه‌ی 27 ساڵدا له مرۆڤی باشوری كوردستاندا كوژراو له چاڵنرا .\nپێشمه‌رگه تا ڕاده‌ی ئه‌وه سوك كرا كه شه‌نگال و كه‌ركوك و ده‌یان شوێنی تر بۆ هه‌ندێ حه‌شدی شه‌عبی به جێبهێڵت كه له ناوی پێشمه‌رگه زاره تره‌ك بووبوون، سوكایه‌تی گه‌وره به پێشمه‌رگه یاری كردنه به كه‌رامه‌ت و شه‌ره‌فیان ، پێنه‌دانی موچه‌یه پێیان ، ناشرین كردن و ترسنۆككردنیانه به به‌رنامه.\nئه‌گه‌ر ئه‌م ده‌سه‌ڵاتدارانه‌ی ئێستا بیانه‌وێت په‌روه‌رده‌یه‌كی ئاكاری پێشمه‌رگه بكه‌ن ، پێشمه‌رگه هیچی له‌و شه‌ڕوانه بوێرانه كه‌متر نیه كه به خوێن عه‌فرین له رۆمی و چه‌ته‌كانی ده‌پارێزن .


بورهان شێخ رەئوف: کازمى لە واشنتۆن، دیالۆگى ئیستراتیجى ئەمریکا و عێراق. – WTARIKURD\n26/7/2021 کازمى لە واشنتۆن لە دیالۆگ و دانوستانێکى یەکلاکەرەوەدا دەبێت لە گەڵ واشنتۆن دەربارەى ئایندەى هێزەکانى ئەمریکا لە عێراق.\nلەبارودۆخێکدا ئەم وتوێژانە بەرێوەدچێت کازمى لە نێوان هەردوو جەمسەرى ململانێ ى لە مێژینەو سەرسەخت ئێران و ئەمریکادا وەستاوە، هەوڵ دەدات دڵى هەردوولایان ڕابگرێت، کەسیان توڕەو زویر نەبن لێى، ئەوانیش ئێران و ئەمریکا لە هەوڵى ئەوەدان عێراق بەلاى خۆیاندا ڕابکێشن، بەڵام ئەگەر ئەوە ڕووبدات ئەو هاوکێشەى دۆخى عێراق ناهەوسەنگ دەبێت و زیان بە دۆخ و پێگەى عێراق دەگەیەنێت،کە ببێتە بەشێک لە سیاسەتى جەمسەرگیرى کە ئەمەش ئەمێستا لە تواناى عێراقدا نیە.\nکازمی لەوبارودۆخەى کە ئێستا ناوچەکەو عێراقى پێدا تێپەڕ دەبێت، لە هەوڵى ئەوەدایە جۆرێک لە هاوسەنگى لە نێوان ئێران و ئەمریکادا ڕابگرێت بەو پێیەى پەیوەندى باشى لە گەڵ هەردوو لادا هەیە، دەخوازێت بە کەمترین زیان لەم ململانێ دەربازى بێت، ڕێگەیەکى ترى لە بەردەمدا نیە ئەگەر بەتەماى ئەوە بێت لە پرۆسەى سیاسیدا ڕۆڵى هەبێت.\nلەڕووى ناوخۆییەوە ئەگەر حەشدى شەعبى و میلیشیا چەکدارەکانى بەربەستى گەوەرەى بەردەم کازمى بن، بەو پێیەى ئێستا خاوەن هێزێکى گەورەو کاریگەرن، تا ئێستا سەرەڕاى ئەوەى کێشەى گەورەیان بۆ خوولقاندووە، بەڵام هەر لە گەڵیاندا هەڵى کردووەو دواجار پشتیوانى نمایشێکى گەورەى حەشدى شەعبى کرد لە 26/6/2021 لە پارێزگاى دیالە کە ئەمەش نیشانەى گونجان و هەماهەنگى نێوان کازمى و حەشدە و ڕەزامەندى تارانە کەوادەکات رَیگاى کازمى بۆ تاران خۆش بێت.\nلەڕووى دەرەوە ش کازمى لە هەوڵى بەدەستهێنانى پشتیوانى و سۆزى واشنتۆن و وڵاتانى عەربیدایە بە تایبەتى عەرەبستانى سعودیە،ئەگەر کازمى لەم هەنگاوەدا سەرکەوتن بەدەست بهێنێت ئەوە خاڵێکى بەهێز بە دەست دێنێت بۆ ناوخۆو شەقامى عێراقى ،بەڵام تا ئێستا لەوەناچێت کازمى توانیبێتى سەرکەوتن و هەماهەنگى و سازانى تەواوى لەگەڵ ئەو لایەنانەدا بەدەست هێنابێت، بەڵکو کازمى بەبارودۆخێکى سەخت و دژواردا گوزەر دەکات وەکو مەیدانى مینڕێژکراوە وایە، لە ژێرفشارى ئەمریکاو حەشدى شەعبیشدایە، بەتایبەتى لەم چەند مانگەى دواییدا.\nئەم خوولەى دانوستان\nخوولى چوارەمى دانووستانەکانى عێراق و ئەمریکا لە 26/7/2021 لە واشنتۆن بەڕێوەدەچێت لەوەناچێت وەکو خوولەکانى پێشوو بێت، بەڵکو کارو ئەرکى حکومەتى عێراق ئاسان نابێت، بەهۆى ئاڵۆزبوونى پەیوەندییەکان و دۆسییەکانى نێوانیان، هەروەها پێشووەچوون و بەریەککەوتنە ئیقلیمى و نێودەوڵەتیەکان، بەتایبەتى دواى ئەوەى یەکلایی کرایەوە کە کازمى خۆى سەرۆکایەتى شاندى عێراق دەکات، لە ماوەى کەمتر لە ساڵێکدا دووجار سەردانى واشنتۆى کردووە ، ئەگەر جارى پێشوو توانى پشتیوانى ئیدارەى ترەمپ مسۆگەر بکات ، ئەمجارە سەرۆک بایدن دەبینێت.\nلەدواى خوولى سێیەمى دانوستانەکان ئەمریکیەکان خوازیار بوون کازمى ڕۆڵى حەشدى شەعبى سنوورداربکات لە گۆڕەپانى سیاسى و سەربازى، وەکو بەڵێنى دابوو، بەڵام دواتر پێچەوانەکەیمان بینى دواى هێرش و پەلامارەکانى حەشدى شەعبى بۆ سەر بنکەو بارەگانى هێزەکانى ئەمریکا و و پەلامارە ئاسمانیەکانى ئەمریکا بۆ سەر هێزەکانى حەشدى شەعبى.\nکازمى لە برۆکسل لە مانگى حوزییرانى 2021 لە دواى کۆبوونەوەى لوتکەى وڵاتانى ئەندامى ناتۆ داواى کرد وڵاتان کێشەو ململانێکانیان لە عێراق دوور بخەنەوە، عێراق نەکەنە گۆڕەپانى یەکلاکردنەوەى ناکۆکیەکانیان، چونگە ئاسایشى عێراق کاریگەرى لە سەر ئاسایشى ناوچەکە بە گشتى هەیە. هەرچەندە ئەمریکاو عێراق هەر لە خوولى سێیەمى دانوستانەکانیانەوە لە سەر ئەوە ڕێککەوتوون کە کۆتایى بە ڕۆڵى جەنگى هێزەکانى ئەمریکا لە عێراق بهێنن و تەنها ڕۆڵى ڕاوێژ و ڕاهێنان ببینن، بەڵام پێش سێ هەفتە لەمەوبەر کازمى لێدوانێکى سەیرى دا کە مایەى تێڕامان و سەرنجى ئەمریکیەکان بوو ئەویش وتى دەبێت کۆتایى بە بوونى هێزەکانى ئەمریکا بێت لە عێراق نەوەکو خشتە دابنرێت بۆ کشانەوەیان.\nبۆیە ئێستا سەرچاوە هەواڵییەکان لە واشنتۆن باس لەوە دەکەن کە ئەمریکیەکان متمانەیان بە کازمى لەق بووە، هەوڵى پێداچوونەوە بە هەموو لێک تێگەیشتن و ڕێککەوتنامەکانى پێشوو دەدەن، هەر ئەوەش بووە هۆکارى لێدانى گورزى سەربازى لە هێزەکانى حەشدى شەعبى لە مانگى ڕابردوو لە سەر سنوورى عێراق و سوریا.\nلە کۆتایدا ترسى ئەمریکیەکان لە پڕکردنەوەى بۆشایى پاشەکشەیان لە عێراق، هەڵبژاردنەکانى مانگى تشرینى یەکەمى داهاتوو کە ئایا کێ براوە دەبێت هەوڵى حەشدى شەعبى بۆ کۆنترۆڵکردنى بڕیارسیاسى عێراق، لە کاتێکدا هێشتا تەواو خۆیان بۆ ئامادەنەکردووە و خوازیارن دواى بخەن، نیگەرانى کوردو سونەکان لە کشانەوەى هێزەکانى ئەمریکا و ڕێخۆشکردن بۆ ئەوەى لایەنێک بەتەواوى قۆرخى دەستەڵات بکات لە عێراقدا، هەموو ئەمانە ترسى جدین و ڕۆژو هەفتەو مانگەکانى داهاتوو وەڵامى ئەو ترسانە دەدەنەوە.\nعه‌بدوڵا که‌ریم مه‌حمود: ئه‌ردۆغانی ئه‌تاتورک و هه‌مان چاره‌نووسی داعش.


نەیزەکێک هەژارێک دەکاتە ملیۆنێر\n22/11/2020 898 جار خوێندراوه‌ته‌وه\nبەگوێرەی ڕۆژنامەی "دەیلی مەیڵ"ی بەریتانی، پیاوێکی هەژاری ئیندۆنێزی کە لەهەموو ژیانیدا خەریکی دروستکردنی دارەمەیت بوە، بەهۆی کەوتنی نەیزەکێک بەسەر ماڵەکەیدا لەپڕ دەبێت بەملیۆنێر.\nئەو پیاوە کە ناوی یوشواهوتا-گالۆنگەو لەشارۆچکەی کۆلانگی باکوری ئیندۆنیزیا لەبەردەم ماڵەکەیدا خەریکی دروستکردنی دارەمەیت بوو، بەڵام لەپڕ نەیزەکێک کە کێشی دوو کیلۆگرام دەبێت بەسەر ماڵەکەیدا دەدات‌و خانوەکەی کون دەکات.\nلەوبارەیەوە یوشوا هوتا دەڵێت:"ڕوداوەکە وەک ئەوە وابوو درەختێک بەسەرماندا بکەوێت، ماڵەکە هەموو لەرزییەوە، لەبەرئەوەی نەیزەکەکە هەر گەرم بوو، بۆیە هاوسەرەکەم هەوڵیدا بەخاکەنازێک لەو چاڵە دوریبخاتەوە کە لەماڵەکەدا دروستیکردبوو".\nپێگەی "فۆکۆس"ی ئەڵمانی باسی لەوەکردوە، کابرای ئیندۆنێزی کە هەموو ژیانی خەریکی دروستکردنی دارەمەیت بوو، لەپڕ بوه ملیۆنێر، لەبەرئەوەی نرخی نەیزەکەکە زیاتر لەیەک ملیۆن‌و 500 هەزار یۆرۆیە".\nپسپۆڕان دەڵێن:"تەمەنی نەیزەکەکە چوار ملیارو 500 ملیۆن ساڵەو چەندین توخمی تێدایە کە دەکرێت زانیاری گرنگ لەسەر بنەڕەتی ژیان بەدەستەوە بدات.\nیوشوا دەڵێت:"نرخی نەیزەکەکە یەکسانە بەبەهای ٣٠ ساڵ کارکردنم لەپیشەکەمدا، کڕیاری نەیزەکەکەش پسپۆڕێکی ئەمریکی بوە لەویلایەتی ئەریزۆنا".\nکابرا ئیندۆنیزییەکە بڕیاریداوە بەو پارەیەی لەفرۆشتنی نەیزەکەکە دەستیدەکەوێت لەگوندەکەی خۆیان کڵێسایەکی پێ دروستبکات.


فۆڕمی تۆمارکردنی بابەت | دەفتەری ئەنجومەنی ژینگەی وڵات داخرا\nئاژانسی کوردپا: مەئموورانی شارەدایی شاری #بۆکان# دەفتەری ئەنجومەنی ژینگەی وڵاتیان لەو شارە داخست. بەپێی هەواڵی گەیشتوو بە ئاژانسی هەواڵذەریی کوردپا، ڕۆژی چوارشەممە 12ی بەفرانبار، مەئموورانی شارەداریی شاری بۆکان، کەلوپەلی دەفتەری ئەنجومەنی ژینگەی وڵاتیان لە شاری بۆکان خستووەتەوە دەروە دەرەوە و دایانخستووە. ئەو کردەوەیەی مەئموورانی شارەداریی لە کاتی کۆبوونەوەی گشتیی ئەنجومەنی ژینگەی وڵات ڕووی داوە. ماوەیەک لەمەوبەر کۆڕی گشتیی ئەنجومەنی ژینگەی وڵات لە شاری بۆکان لە بەیانییەیەکدا ئاشکرای کرد، فەرمانداریی و شارەداری دەیانهەوێ کۆتایی بە چالاکییەکانی ئەو ئەنجومەنە بێنن. دوای بڵاوکردنەویە ئەو بەیانییە، ئەنجومەنی سەوزی چیای #مەریوان# ئەو کردەوەیەی فەرمانداریی و شارەداریی بۆکانی مەحکووم کرد. مانگی بانەمەڕی ئەمساڵ دوو ئەندامی ئەنجومەنی ژینگەی وڵات بە ناوەکانی حامید سپێهری و جەعفەر ئەمینی بە تۆمەتی پڕۆپاگەندا دژی نیزام لە لایەن دادگای ئینقلابی #ورمێ#وە بە 18 مانگ زیندان مەحکووم کران. ئەو دوو چالاکەی ژینگەپاریزی ڕێکەوتی 20ی ڕەشەمەی ساڵی 96 لە لایەن هێزەکانی ئیتلاعاتی شاری بۆکان دەسبەسەر کران و دواتر مانگی خاکەلێوە بە دانانی بارمتەی 50 میلیۆن تمەنی بە شێوەی کاتی ئازاد کران. #03-01-2019#


بورهان شێخ ڕەئوف: عێراق لە نێوان بەرداشى ئەمریکاو ئێراندا.\n– Posted on 2018-11-26بابەتی: سیاسی\nوا ناکۆکی و ململانێکانى نێوان هەردوو وڵاتى ئێران و ئەمریکا ڕۆژ لە دواى ڕۆژ هەڵکشان بە خۆیەوە دەبینیت هەر لە کشانەوەى ئەمریکا لە دواى دەستبەکاربوونى دۆناڵد ترەمپ وەکو سەرۆک لە ڕێککەوتنامەى ( 5+1) ى تایبەت بەبەرنامە ئەتۆمییەکە ى ئێران و دواتر سەرلەنوێ سەپاندنەوەى سزا ى ئابوورى قۆناغ بە قۆناغ تا لە 5 ى ئەم مناگى تشرینى دووەمەدا بەشى دووەمى سزاکان خرایە بوارى پراکتیکیەو هەرچەندە هەشت وڵات بووراون لەو سزایانە تا ماوەیەکى کورت.\nئەوەى تایبەتە بە م باسەو تایتڵى ئەم وتارە کورتەیشە ڕۆڵى عێراق و کاریگەرییەکانى ئەو سزایانەیە لە سەر عێراق کە هەردوو لایەنى ئەو هاوکێشە لە هەوڵدان لە بەرژەوەندى خۆیان بەکارى بهێنن و پێدەچێت خاکى عێراقیش ببێتە گۆڕەپانى یەکلاکردنەوەى ئەو قەیرانە قورسە کە تەمەنى 40 ساڵە هەر لە ساڵى 1979 ەوە دەستبەکاربوونى ڕژێمى کۆمارى ئیسلامیەوە لە ئێران سەرى هەڵداوە و تائێستا درێژەى هەیە.\nهەرچەندە تائێستا عێراق لەناو ئەو هەشت وڵاتەدایە کە بووراون لە سزاکان بۆماوەى 45 ڕۆژ ئەویش بەهۆى ئەوەى عێراق پشت بە گاز ئۆیلى ئێرانى دەبەستێت بۆ کارپێکردنى وێستگەکانى کارەبا و جگە لەوەش بەشێکى زۆر کارەباش لە ئێرانەوە هاوردە دەکات کە ناکرێت وا بە خێرایى و ئاسانى ئەڵتەرناتیفیان بۆ پەیدا بکرێت، ئەمریکیەکان ڕەچاوى ئەوەیان کردووە و لە ڕابردوودا عەرەبستانى سعوودیە ئامادە نەبوو ئەو پێداویستیانە بۆ عێراق پڕبکاتەوە بەڵام لە ئێستادا ئامادەیى پیشانداوە و ئیتر ئەو بیانووەى عێراقیش دەبڕێت کە ناچارە بەردەوانى بە ئەو پەیووەندییانە بدات.\nیەکەم ئاماژەى فشارى ئەمریکا بۆ عەبدەلمهدى\nکاتێک دووشەمەى ڕابردوو 19/11/2018 وەزیرى گەنجینەى ئەمریکا ( ستیفن منوشین ) پەیوەندییەکى تەلەفوونى لە گەڵ عادل عەبدولمهدى سەرۆکى ئەنجوومەنى وەزیرانى عێراق ئەنجامدا هەرچەند بە درێژى باسى وتوێژەکانیان نەکراوە بە فەرمى، بەڵام سەرچاوە کان باس لەوەدەکەن کە ئەمریکا خوازیارە عێراق پابەندى تەواوى سزاکان بێت بۆسەر ئێران و هەروەها عێراقى لەوە ئاگادار کردۆتەوە کە لیستێکى درێژ ى لایە لەو کەسایەتى و بانک و دامو دەزگا عێراقیانە کە لە ژێر چاودێرى وردى ئەمریکادان کە سزاکانى ئەمریکا نەبەزێنن.\nعێراق چارەکێکى کارەباى پێویستى ڕۆژانەى لە ڕیگاى ئێرانەوە دابین دەکات بۆیە عەبدولمهدى داواى ئەوەى لە وەزیرەکەى ئەمریکا کردووە ئەو ماوەیان بۆ درێژ بکاتەو تاوەکو ئەڵتەرناتیفێکى بۆ دەدۆزنەوە بەڵام وەزیرەکە وەڵامێکى ڕاستەوخۆى نەداوەتەوە.\nعێراق ئێستا لە نێوان فشارێکى دووسەرەدایە ئەوا ئەمریکیەکان دەخوازن عێراق تەواو پابەند بێت بە سزاکانەوە و ئێرانیش دەخوازێت عێراق دەروازەیەک بێت بۆى بۆ دەربازبوون لەو سزانە لە ڕێگەى ئەو دۆستایەتى و پەیوەندییانەى کە لە گەڵ زۆر ڕەوت و لایەنى سەر گۆڕەپانى عێراق هەیەتى لە هەموو پێکهاتەکانى.\nهەرچەندە عادل عەبدولمهدى وتى ئێمە نابینە بەشێک لە دوژمنکارى هیچ وڵاتێک بۆسەر وڵاتێکى دى و ئاماژەى بەو هەوڵ و کۆششانەدا کەبۆ ڕوونکرنەوە و ڕاگەیاندنى هەڵوێستى عێراق لەم کێشەو ململانێانە داویانە چ لە گەڵ لایەنى ئەمریکى و ئێرانى پێیان ڕاگەیاندوون کە ئەمان پارێزگارى لە خاک و بەرژەوەندى گەلى عێراق دەکەن و زیان و ئازار بەکەس ناگەیەنن، ئەمەش بەڕوونى لە سەردانەکەى سەرۆک کۆمارى عێراق بۆ ئێران بە ڕاشکاوى باسکراوە یەکێک بەندە سەرەکیەکانى سەر خشتەى کارو کۆبوونەوەکانى بووە بە هامەهەنگى لەگەڵ سەرۆک وەزیراندا پلانى بۆ دانراوە.\nلە کۆتاییدا ئەوەى ئەمریکیەکان کارى بۆ دەکەن توندکرن و جێبەجێ کردنى سزاکانەو لە دوا گۆڕانکاریشدا باڵوێزێکى نوێ دەستنیشانکرا بۆ عێراق ئەویش ماسیۆ تولەرە کە لە یەمەن بووە پێشتر و یەکێکە لە هەڵۆتوند ڕەوەکانى ئیدارەى ئەمریکا و زۆر توندە بەرامبەر بە ئێران و ڕەخنەى ئەوە لە ستاڤى پێشووترى وڵاتەکەى لە عێراق دەگرێت کە لاواز بوون بەرامبەر بە ئێران.\nئەرشیڤی بەڕێز: بورهان شێخ ڕەئوف\nئارام هادی: وەرزی هەڵوەرینی حزبەکان. به‌شی دووه‌م. https://t.co/WA5KMvB9jw\nReply on Twitter 1131606659212689408Retweet on Twitter 1131606659212689408Like on Twitter 11316066592126894083Twitter 1131606659212689408\nپشکۆ ئەمین: کێ شەر دەخوازیت؟ https://t.co/5cy40foxeJ\nReply on Twitter 1131604354144919552Retweet on Twitter 1131604354144919552Like on Twitter 11316043541449195521Twitter 1131604354144919552


وەزیرى تەندروستى لە نێوان كارگەكەى كەریم سنجارى و پارچە حەبەكەى میم حادا\nMonday, 01.23.2012, 12:00\nدەمێكە كوردستانپۆست و قەڵەمەكانى هاوار ئەكەن كەرتى تەندروستى وەك باقى كەرتەكانى تر كەرتێكى بەحزبى كراوى شكستخواردووە، دەمێكە خەمخۆرو ڕۆشنبیرو دكتۆر و كارمەند و نووسەرو چاودێرانەى گرنگى بەكەرتى تەندروستى ئەدەن هەموو لایەكیان لەكارەسات و مەترسیەكانى خراپى سیستەمى سەقەتى تەندروستى كوردستان ئاگاداركردۆتەوە بەڵام لەبەر ئەوەى دەسەڵاتە ئێكسپایەر بووەكە هیچ پیلان و بەرنامەیەكى نیە لەجیاتى گوێ گرتن و پیلان و چارەسەر هاتووە زیاتر زەمینەى خۆش كردووە بۆ ڕوودانى ئەو كارەساتانە ئەوەتا لەسایەیى ئەم سیستەمە بەحزبى كراوە بێ كەڵكە كۆمپانیایى مافیاكانى حزب ژەهرو ماددەى هۆشبەرو دەرمانى ئێكسپایەربوو دەرخواردى ئەو میللەتە ماڵوێرانە ئەدەن.\nسێ چوار ساڵ بەر لە ئێستا كوردستانپۆست بەهەموو لایەكى ڕاگەیاند عەلى كیمیاوى لە هەولێرە كەس گوێیى پێی نەدا بەپێچەوانەوە لە ڕقى كوردستانپۆست زیاتر دەرگایان ئاواڵا كرد بۆ (عەلى قەمبور = عەلى كیمیاوى) شەریكى بەرپرسانى پارتى و یەكێتى و گەورە مافیاو بازرگانى هێنانى ماددەو دەرمانى ئێكسپایەر، تازیاتر بەربێتە گیانى ئەم میللەتە ئەوەتا ئێستا خۆیان هاوار ئەكەن و كۆمپانیاكانیان ئاشكرا ئەبێ جەنابى بازرگانى مافیایى شەریكى بەرپرسان نەك كارگەى دەرمانى ئێكسپایەر ئەوەتا كارگەى دەرمانى هۆشبەریشى هەبووە واتا لەبرى چارەسەر خەڵك و هاوڵاتیانى نەخۆش و بێدەسەڵات بەپارەى خۆیان ژەهرخوارد كراون.\nئەوەتا لەهەولێر گەورەترین كارگەى بەرهەم هێنانى ماددەى بێ هۆشكەر دەستى بەسەر داگیراوە بەشێوەیەك هەموو ئەو ماددانەى خراونەتە ناو دەرمانەكانەوە ژەهراوى بوون پێمانوایە ئێستاش زۆر ماوە ئاشكرابێت.\nئەوەتا وەزیرە ترسنۆكە بێ جورئەتە پول پەرستەكەى تەندروستى كۆنگرەى ڕۆژنامەنووسى ئەبەستێ ئەڵێ كارگەیەك دەستى بەسەر داگیراوەو بەس، بێ ئەوەى پێمان بڵێ لەكوێیى هەولێرە ئەم كارگەیە ؟ كێ خاوەنیەتى ؟ كێ لەپشتیەتى ؟ چەند ساڵە هەیە ؟ چى بەرهەم هێناوە تائێستا ؟ ئەى ئەو كەلوپەلەى دەستى بەسەر داگیراوە كوا لەكوێ یە ؟ ئەى كوا مۆڵەتى ئەو كارگەیە ؟ بۆ ڕاى ناگەیەنیت بۆ هەموو لایەك ؟ ئەى ئەو هەموو دەرمانەى ئەم كارگەیە بەرهەمى هێناوە چەند ساڵە كوا لەكوێ یە ؟ بەسەر كێدا ساغ كراوەتەوە ؟ بەكێیى فرۆشتووە ؟ كێ وەكیل و نوێنەرى ئەو كۆمپانیابووە ؟ لەگەڵ دەیان پرسیارى تر ؟.\nئێستا ئێوەى بەڕێز بفەرموون ئەوە كێ یە ڕاستیەكان ئاوەژوو ئەكا و بەڕۆژى ڕووناك خەڵك چەواشە ئەكات ؟ كێ تاوانبارو بەرپرسیارى یەكەمە لەم ڕووداوانە ؟.\nخوێنەرانى بەڕێزى كوردستانپۆست.\nبەپێیى ئەو زانیاریانەى ئێمە دەستمان كەوتووە ئەم كارگەیە ئى كەریم سنجاریەو عەلى قەمبور بۆى بەڕێوە بردووە، لەناو دكتۆر و كارمەندانى تەندروستیش بەتایبەت لەهەولێر ئەڵێن نائى فازڵ میرانیە ؟ بەهەر حاڵ ئى هەر كامێكیان بێت بەلاى ئێمەوە گرنگ نیە ؟ چونكە ئێمەو كوردستانپۆست و قەڵەمەكانى تریش چەند ساڵە باسى ئەم كارەسات و ماڵوێرانیانە ئەكەین كەلەم كەرەتەدا ئەكرێت و كوردستانیان كردۆتە تاقیگەى تاقیكردنەوەى ماددەى ئێكسپایەرى كۆمپانیایى بەرپرسانى باڵاى پارتى و یەكێتى بەرپرسانى ئەم كەرتەش لەشێوەى تاهیرهەورامى لەپێناو پاراستنى بەرژەوەندى حزبى و گیرفانى و بازرگانى خۆیان وایان پێباشە ئەم سیستەمە هەروا بەسەقەتى و دواكەوتوویى بمێنێتەوە، چونكە ئەوەتا جەنابى وەزیرى تەندروستی پاكانەیان بۆ ئەكات و لەپەناى ((وۆركشۆپى ڕەشنووسى پڕۆژە یاساى مادەەى هۆشبەر)) دێ ئەم كارەساتە گەورەیە باس ئەكاو پینەو پەڕۆى ئەكا ((ئێمە دەمێكە ماهیەتى ئەو وەزیرە دووڕووە ماستاوچیەمان بۆ هەموو لایەك دەرخستووە كەئیشى تەنها پەردەپۆشكردنى دزى و گەندەڵى و لێدوانى چەواشەو دژبەیەك بووە)). ئەوەتا هەموو خەڵك و تەناتەت ڕاگەیاندنى نالیاو هەندێك كەناڵى تریش باس لەوە ئەكەن ئەم كارگەیە بەرپرسێكى باڵاى حزبى لەپشتە كەچى جەنابیان زۆر بەسادەیى دێ باسى ئەكاو تێیى ئەپەڕێنێ ؟ تۆ كەغیرەت و جورئەتى ئەوەت نەبێت ناوى جەنابى بەرپرس ئاشكرا بكەیت ئەى بۆ دەست لەكار ناكێشیتەوە ؟.خاڵێكى تریش ئەمانەوێت باسى بكەین تا ئەم چركە ساتەى ئێمە قسەى تیا ئەكەین تەنها فراكسیۆنى یەكگرتووى ئیسلامى ئیدانەى ئەمەى كردووە و فراكسیۆنى گۆڕانیش كەزۆرینەى ئۆپۆزسیۆن پێك دێنن بێ هەڵوێستن و مێشیشیان میوان نیە، حاشا لەو سەرۆكایەتى بەناو هەرێم و پەرلەمانەى بزوتنەوەى گۆڕان ئومێدى پێیەتى.\nڕاگەیاندنە چەواشەكارەكەى یەكێتى پارچە حەبەكەیان لا گەورەترە لەكارگەكە.\nئەوەى زیاتریش مایەیى مەهزەلەو ئابڕووچوون و كارەساتە ڕۆژى 18 / 1 / 2012 كەوەزیرى تەندروستى ئاشكرابوونى ئەم كارگەیە ڕائەگەیەنێت هەمان ڕۆژ سایتە ڕووڕەشەكەى پیوكەى میدیاو كەناڵەكانى ترى یەكێتیش زۆر بەسادەیى باسى ئەم كارگەیەیان كرد كەدەستى بەسەر داگیراوە.\nهەر هەمان ڕۆژ واتا ڕۆژى 18 / 1 / 2012 سایتە ڕووڕەشەكەى پیوكەى میدیا باسى دەستگیركردنى چەند گەنجێك ئەكات و یەكێك لەو گەنجانە پارچەیەك حەبى (ترامادۆڵى) پێ گیراوە یەكسەر ڕاوانەى زیندانى معسكرسەلام كراوە بۆ سلێمانى و ئاسایشى گەرمیانیش بەلاغى ڕاگەیاندنى بۆ دەركردووە وەك ئەوەى مادەى 140 یان جێ بەجێ كردبێت یان دەوڵەتى كوردیان ڕاگەیاندبێت.\nئێوە بڵێن كارگەیەك سێ تەن و نیو ماددەى هۆشبەرى تیاگیراوە خاوەنەكەى دیارنیەو جەنابى وەزیریش بێ دەنگە ؟ كەچى گەنجێكى گیرفان بەتاڵى گەرمیانى قوڕبەسەریش چەند پارچەیەك حەبى پێ گیراوە دەیان ماددەى یاسایى و قانوونى بەسەردا جێ بەجێ ئەكەن. ((بۆئەوەى زوڕناژەن و قەڵەمە بەكرێ گیراوەكانیان بەهەڵە حاڵى نەبن مەبەستمان ئەوەنیە ڕێگرى نەكرێت لەبڵاوبوونەوەى)) مەبەستمان لەگەورەیى كارەساتەكان و بەراوردكردنیانە بەیەكتر ؟.\nوەپێمان وایە ئەگەر لێكۆڵینەوەیەكى مەیدانى بێ لایەن یان ڕاپرسى بكرێت لەسەر هەموو ئەو گەنج و خەڵكە داماوەى ((حەب و ماددەى بێ هۆشكەر بەكاردێنن)) هەمووى خەڵكى بێ ئیش و گەنجى دانەمەزراوە كەدینارێك لەگیرفانیانە نیە، ئەمەش هەر ئەوان لێیى بەرپرسیارن و ڕێگە خۆشكەرن بۆ سەرگردانكردنى هەزاران گەنج و بێكارى هەموویان ئەبینین چۆن بەبەرچاوى ئەوانەوە فیرعەون و جەلادو مافیاكانى پارتى و یەكێتى یارى بەداهات و خاك و نەوت و بودجەو چارەنووسى ئەم ووڵاتەوە ئەكەن.\n_ لەكۆتایدا ئێمە هیچ ناڵێین فەرموون سەیركەن بەڵگەكان خۆیان ئەدوێن..\n1 _ سەیركەن سایتى پی یوكەى میدیا ئەوەندەى گرنگى بەو رووكەشە پە بێ ناوەرۆكە بێ بەرهەمەكە داوە ئەوەندە گرنگى بەكارەساتە گەورەكە نەداوە، جەنابى وەزیریش زۆر بێ شەرمانە ئەڵێ هیچ ئامارێكمان لەبەر دەست دانیە بۆ ئەوانەى تووشى ئاڵوودەبوون بەماددەى هۆشبەربوون، ئەى كەئامارت لانیە وۆركشۆپت بۆچیە ؟ یان ئەمەش وەك كۆنگرە بێ بەرهەمە تەندروستیەكەی ساڵ پارە ملیۆنان دینارى تیا سەرفكرا كەچى ئێستا 2012 یە سلێمانى نەخۆشخانەى مناڵبوونى نیە، 22 ساڵە لەبیناى فەرمانگەیەكى كشتوكاڵدایە.\nهه‌ولێر..كارگه‌یه‌كی ده‌رمان كه‌مادده‌ی هۆشبه‌ری به‌كارهێناوه ده‌ستیبه‌سه‌ردا ده‌گیرێت\nPUKmedia به‌هادین سابیر- هه‌ولێر 2012-01-18 17:40:46\nسه‌رله‌به‌یانی ئه‌مڕۆ 18-1 له‌هۆڵی وه‌زاره‌تی ته‌ندروستی حكومه‌تی هه‌رێم به‌سه‌رپه‌رشتی د.تاهیر هه‌ورامی وه‌زیری ته‌ندروستی حكومه‌تی هه‌رێم به‌هه‌ماهه‌نگی له‌گه‌ڵ وه‌زاره‌ته په‌یوه‌ندیداره‌كانی حكومه‌تی هه‌رێمی كوردستان و به‌ئاماده‌بونی نوێنه‌رانی وه‌زاره‌تی ته‌ندروستی حكومه‌تی عیراقی فیدراڵ و ئه‌ندام په‌رله‌مانانی عیراقی فیدراڵ و ئه‌ندام په‌رله‌مانانی هه‌رێمی كوردستان له‌لیژنه‌ی ته‌ندروستی وه‌زاره‌تی ته‌ندروستی، وۆركشۆپی (ره‌شنوسی پرۆژه‌ی یاسای مادده هۆشبه‌ره‌كان و كاریگه‌رییه هۆشمه‌ندییه‌كانی له هه‌رێمی كوردستان) سازكرد.\nد.تاهیر هه‌ورامی له‌لێدوانێكدا بۆ كه‌ناڵه‌كانی راگه‌یاند وتی: ئه‌مڕۆ هه‌ڵده‌ستین به ئه‌نجامدانی وۆركشۆپ و دیراسه‌كردنی پرۆژه یاسای مادده هۆشبه‌ره‌كان و كاریگه‌ری له‌سه‌ر كۆمه‌ڵگا له‌عیراق به‌گشتی و هه‌رێمی كوردستان به‌تایبه‌تی، ئێمه ئامارێكی ته‌واومان له‌به‌رده‌ست نیه بۆئه‌و كه‌سانه‌ی كه دوچاری مادده هۆشبه‌ره‌كان بوون، به‌ڵام 2 رۆژ پێش ئێستا به‌هه‌ماهه‌نگی له‌گه‌ڵ ئاسایشی هه‌رێمی كوردستان له‌ناوچه‌یه‌كی هه‌ولێر ده‌ستگیرا به‌سه‌ر كارگه‌یه‌كدا كه 3 تۆن و 678 كیلۆ مادده‌ی هۆشبه‌ری تێدابوو كه به‌كار ده‌هێنرا بۆ دروستكردنی ده‌رمانی خراپ و له‌گه‌ڵ زیاتر له 10 هه‌زار پاكه‌ت و قوتوی به‌تاڵ.\nراشیگه‌یاند: ئامانجی هه‌ره گه‌وره‌ی ئه‌م پرۆژه‌یه ئه‌وه‌یه كه بتوانین كۆنترۆڵی مامه‌ڵه‌كردنی مه‌وادی هۆشبه‌ر بكه‌ین و بتوانین سنورێك بۆ ئالوده‌بوان له‌كوردستان دابنێین و رێژه‌یان كه‌مبكه‌ینه‌وه‌و ئه‌وانه‌ی ئالوده‌ش بوون چاره‌سه‌ریان بۆ بكرێت و سزای ئه‌و كه‌سانه‌ش بده‌ین كه بازرگانی به‌مادده‌ی هۆشبه‌ره‌وه ده‌كه‌ن و هه‌روه‌ها به‌هه‌ماهه‌نگی له‌گه‌ڵ هه‌ندێك له برا پزیشكه‌كانی ده‌ره‌وه‌ی هه‌رێمی كوردستان سه‌رقاڵی پرۆژه‌ی دروستكردنی سه‌نته‌رێكین تایبه‌ت به‌و كه‌سانه‌ی كه ئالوده بوون به‌مادده‌ی هۆشبه‌ر.\n2 _ سەیركەن هەمان ڕۆژ سایتە ڕووڕەشەكەى پیوكەى میدیا چۆن باسى ئەم گەنجە داماوە ئەكات كەناوى (م.ح. ا)، چەند پارچەیەك حەبى ترامادۆڵى پێ گیراوە، بەقەد دەنكى حەبەكان ماددەیان بەسەردا ساغ كردۆتەوە، جەنابى بەرپرسى باڵاش كارگەى لێ گیراوە، كەچى وەزیرى تەندروستى خەریكى وۆركشۆپە و هیچ ئامارێكیشى لانیە و ئەڵێ سیستەمەكەمان زۆر باشە لەپێش ووڵاتانى دراوسێوەیە.\nگه‌رمیان.. چوار تۆمه‌تباری مادده‌ی هۆشبه‌ر سزا ده‌درێن.\nPUKmedia یادگار عه‌لی - گه‌رمیان 2012-01-18 17:14:56\nبه‌پێی نوسراوێكی به‌ڕێوه‌به‌رایه‌تی ئاسایشی گه‌رمیان، دوێنی 4 كه‌س به‌تۆمه‌تی به‌كارهێنان و بازرگانیكردن به‌مادده هۆشبه‌ره‌كانه‌وه سزا دراون.\nله‌و نوسراوی ئاسایشی گه‌رمیاندا كه كۆپییه‌كی ده‌ست PUKmedia كه‌وتووه، هاتووه: پاش ئه‌وه‌ی له‌لایه‌ن مه‌فره‌زه‌یه‌كی هێزه‌كانی یاریده‌ده‌رێتی ئاسایشی خانه‌قی سه‌ر به به‌ڕێوه‌به‌رایه‌تی ئاسایشی گه‌رمیان له‌شه‌وی 24\_25-9-2011 دا چوار كه‌س به‌تۆمه‌تی به‌كارهێنان و كێشانی مادده‌ی هۆشبه‌ر ده‌ستگیركران و دۆسیه‌كه‌یان خرایه به‌رده‌ست دادوه‌ری لێكۆڵینه‌وه‌ی به‌ڕێوه‌به‌رایه‌تی ئاسایشی گه‌رمیان، دواتر دۆسیه‌كه‌یان ره‌وانه‌ی دادگای تاوانه‌كانی كركوك- گه‌رمیان كرا.\nهه‌ر به‌پێی نوسراوه‌كه، دوێنێ 17-1، سێ له‌و تۆمه‌تبارانه به‌پێی مادده‌ی 14 ی بڕگه‌ی 2 ی یاسای مادده‌ی هۆشبه‌ر له‌لایه‌ن دادگای تاوانه‌كانی كه‌ركوك- گه‌رمیانه‌وه به‌ساڵێك زیندانی حوكمدران و یه‌كێك له‌تۆمه‌تباره‌كانیش له‌به‌ر نه‌بوونی به‌ڵگه‌ی ته‌واو ئازادكرا.\nبه‌پێی نوسراوه‌كه‌ی به‌ڕێوه‌به‌رایه‌تی ئاسایشی گه‌رمیان، تۆمه‌تبارێكی تر به‌ناوی (م.ح.ا) كه له‌ڕۆژی 29-9-2011 له‌لایه‌ن مه‌فره‌زه‌یه‌كی هێزه‌كانی به‌ڕێوه‌به‌رایه‌تی ئاسایشی گه‌رمیانه‌وه له‌شاری سلێمانی به‌تۆمه‌تی بازرگانیكردن به‌حه‌پی (ترامادۆڵ) ـه‌وه ده‌ستگیركراو چه‌ندین پارچه حه‌پی (ترامادۆڵ) یشی پێوه‌گیرا، پاش ئه‌وه‌ی دۆسیه‌كه‌ی خرایه به‌رده‌م دادوه‌ری لێكۆڵینه‌وه‌ی به‌ڕێوه‌به‌رایه‌تی ئاسایشی گه‌رمیان و دواتر دۆسیكه‌ی ره‌وانه‌ی دادگای تاوانه‌كانی كركوك- گه‌رمیان كرا، له‌لایه‌ن دادگای تاوانه‌كانی كه‌ركوك- گه‌رمیانه‌وه ناوبراو به‌پێی مادده‌ی 50 ی بڕگه 5 ی یاسای ده‌رمانخانه به‌ساڵێك زیندانی حوكمدرا.\nله‌نوسراوه‌كه‌ی ئاسایشدا ئه‌وه‌ش هاتووه كه هه‌ر چوار حكوم دراوه‌كه ره‌وانه‌ی به‌ڕێوه‌به‌رایه‌تی ئاسایشی گشتی كراون به‌مه‌به‌ستی ناردنیان بۆ به‌ندینخانه‌ی (معسكر سلام) ی شاری سلێمانی بۆ به‌سه‌ربردنی ماوه‌ی حوكمه‌كانیان.\n3 _ كەناڵى ئاسمانى (ئێن ئاڕ تى) ڕایگەیاند ئەو كارگەیەیى دەستى بەسەر داگیراوە هى بەرپرسێكى باڵاى یەكێك لەحزبە فەرمانڕەواكانى هەرێمى كوردستانە.\nوەزیری تەندروستی حكومەتی هەرێم: كارگەیەكی دروستكردنی دەرمانی ساختە دەستی بەسەرداگیراوە\n1/18/2012 6:01:00 PM\nوەزیری تەندروستی حكومەتی هەرێمی كوردستان دەستبەسەرداگرتنی كارگەیەكی دەرمان بەتۆمەتی ساختەكردنی دەرمانی هۆشبەری لەشاری هەولێر ڕاگەیاند، كە زیاتر لە 3500 تەن دەرمانی هۆشبەری تێدابووە.\nتاهیر هەورامی لەلێدوانێكی رۆژنامەنوسیدا رایگەیاند: بەهەماهەنگی لەگەڵ ئاسایشی هەرێم دەستیان بەسەر كارگەیەكی دروستكردنی دەرمانی ساختەدا گرتووە.\nوەزیری تەندروستی روونیشكردەوە، لەكارگەكەدا سێ تەن و 678 كیلۆ دەرمانی ماددەی هۆشبەر و زیاتر لە 10 هەزار قوتووی بەتاڵ تێدا بووە.\nلەلایەكی تریشەوە سەرچاوەیەك كە نەیویست ناوی ئاشكرابكرێت بە ئێن ئاڕ تی راگەیاند ئەو كارگەیەی دەستی بەسەرداگیراوە هی بەرپرسێكی باڵای یەكێك لەحزبە فەرمانڕەواكانی هەرێمی كوردستانە.\n4 _ سایتى ستانداریش بەم شێوەیە باسى كردووە:\nگەورەترین مەترسی ھەڕەشە لەژیانی ھەمووان دەکات\nکارگەی بەرھەمھێنانی ماددەی بێھۆشکەر دەدەۆزرێتەوە.\nلەچوارچێوەی دەرھاویشتە خراپەکانی سیستەمی تەندروستی لە کوردستان کە تێیدا بەھۆی نەبوونی چاودێر بەسەر کەرتەکانەوە ژیانی زۆرینەی کوردان کەوتۆتە مەترسیەوە لە کوردستان بەتایبەتی لە ھەولێر کارگەی نھێنی مەترسیدار دۆزراوەتەوە کە تێیدا ماددەی بێھۆشکەر بەرھەم دەھێنن و ئەو ماددانەش دەخرێنە ناو دەرمانەکانەوە زۆریش لەو ماددە بێھۆشکەرانە ژەھراوی بوون.\nپزیشکێک کە نەیویست ناوەکەی ئاشکرا بکەین لە لێدوانێکدا بۆ ستاندەر وتی " کارگەی نھێنی بەرھەمھێنانی ماددەی بێھۆشکەر و دەرمانی تر ھەیە و مەترسیان بۆ تەندروستی ھەموو تاکێک دروست کردووە".\nجێگەی باسە ڕیژەی نەخۆشی لە کوردستان لە زۆرینەی ولاتانی جیھان زیاترەو زۆرینەی خەڵکیش لە تەمەنی ناوەندیدا گیان لەدەست دەدەن، زۆری ڕێژەی نەخۆشیش بۆ خراپی دەرمان و جۆری دەرمانەکان دەگەرێتەوە.\n5 _ تائامادەكردنى ئەم ڕاپۆرتە تەنها فراكسیۆنى یەكگرتوو باسى كردووە و ئیدانەى كردووە، لەوانەیە فراكسیۆنى گۆڕان خەریكى كابینەكەى نێچیر بارزانیبن بۆیە هەڵوێستیان نیە.\nفراكسیۆنی یەكگرتوو: پێویستە چاوپۆشی نەكرێت لەو كەسە حزبی و حكومیانەی لەپشت دروستكردنی دەرمانی ساختەوەن.\nبەڕێز / سەرۆكایەتی پەرلەمان\nب/ یاداشت سەبارەت بە دیاردەی دەرمانی ساختەو باری تەندروستی هاوڵاتیان\nبەپێی ڕاپۆرت و بەدواداچونەكانی لێژنەی تەندروستی پەرلەمان و زانیاریەكانی وەزارەتی تەندروستی و، دانپێدانانی خودی وەزیری تەندروستی، ماوەیەكی زۆرە لەكوردستان جۆرەها دەرمانی ساختەو، چەندین جۆرە عیلاجی ئێكسپایەر و بەسەرچوو خۆراكی بێ كەڵك و بێ كوالێتی دەدرێتە هاوڵاتیانی كوردستان، كار گەیشتە دۆزینەوەی چەندین مەخزەنی گەورەی دەرمان و، تەنانەت مۆڵگەی دروستكردنی دەرمانی ساختەو بەكارهێنانی ماددەی هۆشبەر بۆ ئەو مەبەستە، كە لەدوا دانپێدانانی وەزیری تەندروستی زیاتر لە سێ تەن و نیو دەرمانی ساختەو ماددەی هۆشبەر لە پایتەختی هەرێمدا دۆزراوەتەوە.\nئەمە لەكاتێكدایە هاوڵاتیان ئەو هەستەیان بۆ دروست بووە كە وەك پێویست لێپرسینەوە لەگەڵا تاوانباران ناكرێ، لەبەر ئەوەی دەستی هەندێ خاوەن پلەو پۆستی حزبی یان لە پشتەوەیە.\nئێمە لە فراكسیۆنی یەكگرتوو داوادەكەین كە بەزوترین كات سەرۆكایەتی پەرلەمان لەڕێی لیژنە پەیوەنداریەكانیەوە هەنگاوێ بۆچارەسەری ئەم دیاردەیە بنێ و، گوشار لەسەر لایەنی پەیوەندیدار دروست كا كە بەهیچ جۆرێك چاوپۆشی نەكرێت لەو كەسە حزبی و حكومی یانەی كە دەستیان لە پشت ئەو تاوانە گەورەیە هەیە.\nبەهیچ شێوەیەك ڕەوا نیە ئەو هەموو سەرپێچی یە یاسایی دەكرێ و، ژیان و تەندروستی هاوڵاتیان بەم جۆرە دەخرێتە مەترسی یەوە و، تاوانبارانیش ناخرێنە ڕوو، دەبێ لایەنە بەرپرسەكان بوێرانە سەرپێَچی كاران و مافیاكانی ئەم بوارە ئاشكرابكەن، لەهەر پلەو پایەكدابن و، چی تر لەمە زیاتر ئاسایشی خۆراك و تەندروستی هاوڵاتیانی كوردستان نەكرێتە قوربانیی ململانێی سیاسی و نەبەسترێتەوە بە هاوكێشە ئیداری و سیاسی یەكانیەوە.\nبەهیوای هەنگاوو بڕیارێكی بوێرانە..\n-\tدۆسیەی تایبەت\n6 _ حاشا لە 400 قەرەوێڵەیەكە، 200 قەرەوێڵەیشى هاتە سەر، دوایى سەرفكردنى ئەو هەموو بودجەو پارەیە لەو هەموو كۆنگرەو كۆنفرانس و وۆركشۆپە بێ بەرهەمانە تائێستا سلێمانى نەخۆشخانەى مناڵبوونى نیە.\nسلێمانی؛ 22 ساڵە نه‌خۆشخانه‌یەک له بینایەکی فه‌رمانگه‌ى كشتوكاڵدایە.\nتائێستا نەخۆشخانەی منداڵان لە سلێمانی خاوەنی بینایەکی تایبەتمەند بەخۆی نەبوەو ماوەی 22 ساڵیشە ئەو نەخۆشخانەیە لە بینایەکی فه‌رمانگه‌ى كشتوكاڵدایە.\nدكتۆره ئیخلاس نیعمه‌ت، به‌ڕێوەبه‌ری نه‌خۆشخانه‌ی منداڵانی فێركاری سلێمانی، بۆ (سبه‌ی) رایگەیاند: ئه‌م بینایه له بنەڕەتدا بینای نه‌خۆشخانه نیه، پێشتر فەرمانگەی کشتوکاڵ بوەو له ساڵی 1970 دروستكراوه، ساڵی 1989 کراوەتە نه‌خۆشخانه‌ی منداڵان.\nباسیلەوەشکرد، پێویسته نه‌خۆشخانه‌ی منداڵان تایبه‌تمه‌ندی خۆی هه‌بێت له‌ڕوی بیناوه، دەبێت ئه‌و بینایه‌ی دروست ده‌كرێت گونجاو بێت، وتی: ئەم بینایەی ئێستا لەکاتی خۆیدا گونجاو بو، چونكه رێژه‌ی نەخۆش زۆر نه‌بو، بەڵام له ئێستادا له‌گه‌ڵ زۆربونی ژماره‌ی دانیشتوان ژماره‌ی نه‌خۆشیش زیاد ده‌كات، ئەمەش کێشەی بۆ دروستکردوین و له‌ئاست پێداویستییه‌كانی نه‌خۆشدا نیه.\nئەوە لەکاتێکدایە ماوەیەکی زۆرە داوای دروستکردنی نه‌خۆشخانه‌ی منداڵانی فێركاری دەکەن، بەڵام تائێستا جێبەجێنەکراوە، وەک به‌ڕێوەبه‌ری نه‌خۆشخانه‌ی منداڵانیش، وتی: دەڵێن گوایە، دیزاینی دروستکردنی بینایەک تەواوبوە، كه پێكدێت له نه‌خۆشخانه‌یه‌كی (200)قەرەوێڵەیی بۆ منداڵان و منداڵ بون، بەڵام به داخه‌وه تا ئێستا نه‌كه‌وتوەته بواری جێبه‌جێكردن.\nكێ هۆكار و كەمتەرخەم و بەرپرسیارە لە كوشتنى گیانى ئەمانە ؟!\nمانگرتنى پزیشكانى هەولێر دەریخست سیستەمە تەندروستیەكە چۆنە؟ وەزیریش هانا بۆ پزیشكى هندى ئەبا\nبۆ ڕازیكردنى بەرهەم ساڵح و شاردنەوەى یۆرانیۆم لەئاوو هەواى كوردستان وەزیرى تەندروستى خەڵكى كوردستان چەواشە ئەكات


فەرمانگەی كارەبای كەركوك:لە پێنج هەفتەی رابردودا 177 تاوەری گواستنەوەی كارەبا تەقێنراونەتەوە\nفەرمانگەی كارەبای كەركوك:\nلە پێنج هەفتەی رابردودا 177 تاوەری گواستنەوەی كارەبا تەقێنراونەتەوە\nكەركوك/ 10ی ئاب، تەقاندنەوەی تاوەرێكی كارەبا لە ناحیەی ریاز سەر بە قەزای حەویجە. فۆتۆ: راگەیاندنی بەڕێوەبەرایەتی دابەشكردنی كارەبای كەركوك\nبەڕێوەبەرایەتی دابەشکردنی کارەبای کەرکوک، داوای پاراستنی تاوەرەكانی گواستنەوەی كارەبا دەكات لە ناوچەكانی جێناكۆك تا كاریگەری زیاتر لەسەر بڕی پێدانی كارەبا بە هاوڵاتیان دروستنەبێت، كە بەپێی ئامارێكیان لە پێنج هەفتەی رابردودا 177 تاوەر تەقێنراونەتەوە.\nئەو تاوەرانە لە نێوان مانگی تەمموز و ئاب-دا لە سنوری پارێزگاكانی کەرکوک، سەڵاحەدین، نەینەوا و دیالە تەقێنراونەتەوە، كە دواینیان تەقاندنەوەی حەوت تاوەر بوو لە ناحیەی ریاز لە پارێزگای كەركوك لە شەوی 9ی ئاب.\nسەرچاوەیەک كە لێپرسراوێتی هەیە لە بەڕێوەبەرایەتی دابەشکردنی کارەبای کەرکوک، وتی "جگە لە تەقاندنەوەی 177 تاوەر، لە 50 تاوەری تر بۆمبی چێنراو دانرابون و بەر لەوەی بتەقێنرێنەوە، هێزە ئەمنییەكان پوچەڵیان كردونەتەوە".\n"بەگشتی بە ئامانجگرتنی تاوەرەكان دەبێتەهۆی كەمبونەوەی بڕی پێدانی كارەبای نیشتیمانی بە هاوڵاتیان، بەڵام لە ئێستادا پارێزگای سەڵاحەدین زەرەرمەندترینە"، سەرچاوەكە وای وت.\nبەگشتی بە ئامانجگرتنی تاوەرەكان دەبێتەهۆی كەمبونەوەی بڕی پێدانی كارەبای نیشتیمانی بە هاوڵاتیان، بەڵام لە ئێستادا پارێزگای سەڵاحەدین زەرەرمەندترینە\nهەروەها داوای لە هێزە ئەمنییەكان كرد پلانێكی وردتر دابنێن بۆ پاراستنی تاوەرەكان، كە بەپێی ئیدارەی پارێزگاكان، چەكدارانی دەوڵەتی ئیسلامی لە عیراق و شام (داعش) ئەو كردەوانە ئەنجامدەدەن.\nمحەمەد ئەحمەد، بەڕێوەبەری ناحیەی ریاز لە قەزای حەویجە، كە سەرەتای ئەم هەفتەیە حەوت تاوەری كارەبا لە ناحییەكەی كرایە ئامانج، بە (كەركوك ناو)ی وت "ئەو حەوت تاوەرە كارەبای بۆ قەزای بێجی لە پارێزگای سەڵاحەدین دەگواستەوە... داوادەكەین هێزە ئەمنییەكان لە هەموو تاوەرەكان خاڵی ئەمنی دابنێن، هەروەك چۆن لە هەموو گوندەكان بونیان هەیە، بەپێچەوانەوە ئەو هێرشانە بۆ سەر كارەبا بەردەوامدەبێت و هاوڵاتیان تیایدا زەرەرمەندی یەكەمن".\nبەپێی زانیارییەكانی (كەركوك ناو)، كە لە هێزە ئەمنییەكانی ئەو چوار پارێزگایەی لە تەقاندنەوەی تاوەرەكان زەرەرمەندبون دەستیكەوتووە، ئەوان لەگەڵ حكومەتی عیراق لە گفتوگۆدان بۆ دانانی پلانێكی توكمەتر بۆ پاراستنی تاوەرەكان، بەڵام هێشتا رون نییە لەوەی هێزی زیاتر بۆ پاراستنی تاوەرەكان دەنێردرێن یان پلانێكی تر پەسەند دەكەن.\nئەوەش لەكاتێكدایە ئەنجومەنی وزاری بۆ ئاسایشی نیشتمانی لە عیراق، لە كۆبونەوەیەكدا لە 4ی ئاب، بە سەرۆكایەتی مستەفا كازمی، سەرۆك وەزیران و فەرماندەی گشتی هێزە چەكدارەكان، جەختیكردەوە لە چڕكردنەوەی هەوڵەكان بۆ پاراستنی تاوەرەكانی گواستنەوەی وزەی كارەبا.\nداعش شەڕی كارەبا دەكات\nدیالە، سەڵاحەدین و كەركوك زەرەرمەندی تەقاندنەوەی تاوەرەكانن


هەواڵی کوردستان – پەڕە 210 – Standard Kurd\nگۆڕان و کۆمەڵ ھەنگاوی کرداری دەنێن بۆ تێپەڕاندنی دۆخی ھەرێم وردەکاریەکە بخوێنەوە\nلەلایەنستاندار Posted on تشرینی یه‌كه‌م 21, 2017 8671 0\nستاندەر بزوتنەوەی گۆڕان و کۆمەڵی ئیسلامی لە ئێستا بە چڕی ھەوڵەکانیان دەستپێکردوە بۆ دۆزینەوەی دەرچەیەک بۆ دۆخی ئێستا بۆ ئەو مەبەستەش چەندین کۆبونەوەیان ئەنجامداوە. سەرچاوەیەک بە ستاندەری ڕاگەیاند بزوتنەوەی گۆڕان و کۆمەڵی ئیسلامی بڕیاری دروستکردنی بەرەیەکی ھاوبەشیان داوە و ئێستا…\nبە ھەنگاوی نوێوە سەرۆکی پەرلەمانی کوردستان گەڕایەوە کوردستان\nلەلایەنستاندار Posted on تشرینی یه‌كه‌م 21, 2017 13954 0\nستاندەر سەرۆکی پەرلەمانی کوردستان دوای گەشتێک بۆ وڵاتی ئەڵمانیا گەڕایەوە خاکی ھەرێمی کوردستان، لەمبارەیەوە عەلی حەمەساڵح پەرلەمانتاری کوردستان لە تۆری کۆمەڵایەتی فەیسبووک نوسیویەتی “بەڕێز د.یوسف محەممەد گەڕایەوە کوردستان، لە ئاستی نێودەوڵەتیدا جوڵەی گرنگی کردووە بۆ بەرژەوەندی خەڵکی کوردستان، بە پشتیوانی…\nوردەکاری چونی ھێزێکی پۆلیس بۆ سەر نوسنگەی ھەولێری کەناڵی کەی ئێن ئێن\nلەلایەنستاندار Posted on تشرینی یه‌كه‌م 21, 2017 5415 0\nستاندەر شەوی ڕابردوو ھێزێکی پۆلیسی ھەولێر بە بیانوی ئەوەی زانیاریان ھەیە کە ھێرش دەکرێتە سەر کەناڵی کەی ئێن ئێن لەلایەن بەشێک لە ھاوڵاتیان تا درەنگانی شەو لەبەردەم ئۆفیسی کەناڵەکە مانەوە. ھێزەکە ڕایانگەیاندوە کە ھۆکاری ئەو ھەوڵە بەھۆی ئەوەیە کە کەناڵی…\nوه‌زیری ده‌ره‌وه‌ی به‌ریتانیا: زانمان ڕیفراندۆم كارێكی هه‌ڵه‌یه ؛ بارزانیشمان له‌وه ئاگاداركردەوە\nلەلایەنستاندار Posted on تشرینی یه‌كه‌م 20, 2017 2855 0\nستاندەر بۆریس جۆنسۆنی وه‌زیری ده‌ره‌وه‌ی به‌ریتانیا ڕایده‌گه‌یه‌نێت به‌ریتانیا دركی به‌وه‌كردبوو كه ڕیفراندۆم كارێكی هه‌ڵه‌یه و بارزانیشیان له‌وه ئاگاداركردوه‌ته‌وه، پێش ئه‌وه‌ی ئه‌و هه‌نگاوه بنێت. ئه‌و قسانه‌ی بۆریس جۆنسۆن له میانی په‌یوه‌ندكی ته‌له‌فۆنیدا بوو كه له‌گه‌ڵ حه‌یده‌ر عه‌بادی سه‌رۆك وه‌زیرانی عێراق ئه‌نجامیدا.…\nکۆمەڵێک نوسەر و رۆشنبیر پەیامێک بۆ تێپەڕاندنی دۆخی ئێستای کوردستان بڵاودەکەنەوە\nلەلایەنستاندار Posted on تشرینی یه‌كه‌م 20, 2017 تشرینی یه‌كه‌م 20, 2017 3200 0\nستاندەر کۆمەڵێک نوسەر و رۆشنبیری کوردستان پەیامێکیان بەناونیشانی (مانیفێستێک بۆ تێپەڕاندنی شکست) بڵاوکردەوە و تیایدا نەخشەڕێ ی تێپەراندنی دۆخی ئێستای کوردستان ڕادەگەیەنن، لەبەشێکی پەیامەکە ھاتووە “ھەموو ئەو ھێزانە کە بەشێک نین لەم نوخبە حوکمڕانە، لە پێش ھەمووشیانەوە بزوتنەوەی گۆڕان‌و کۆمەڵ‌و…\nلەلایەنستاندار Posted on تشرینی یه‌كه‌م 20, 2017 4698 0\nستاندەر وەزارەتی دەرەوەی ئەمریکا ڕایگەیاند، ئەوەی لە پارێزگاکانی کەرکوک و دیالە ڕوویدا مایەی سەرسوڕمان نەبووە و ئەمریکاش ئاگاداری ئەو پلانەی عێراق بووە، ئەوە بەشێک بوو لە هۆکاری ئەوەی ئێمە نیگەرانی خۆمان لە ریفراندۆم دەربڕی. هیزەر ناورت وتەبێژی وەزارەتی دەرەوەی ئەمریکا…\nستاندەر پرۆژەیەك بۆ رزگاری نیشتمانی و كۆمەڵایەتی بڵاودەكاتەوە\nلەلایەنستاندار Posted on تشرینی یه‌كه‌م 20, 2017 تشرینی یه‌كه‌م 20, 2017 18825 0\nستاندەر دەزگای ستاندەر بۆ پرۆژەیەك بۆ رزگاری نیشتمانی و كۆمەڵایەتی بڵاودەكاتەوە، ئەو پرۆژەیە ھەوڵێکە بۆ کردنەوەی ئاسۆیەک بەڕووی دۆخی چەقبەستوی ھەرێمی کوردستان، کە زۆربەی سێکتەرەکانی “سیاسی، حکومڕانی، ئابوری و کۆمەڵایەتی” گرتۆتەوە، کە بە ھۆیەوە ئەو ئەزموونە رۆژ دوای رۆژ لە…\nمەسعود عەبدولخالق: ئەگەر بەدیل دروستنەبێت ئەو سەرکردایەتیە کوردستان تەسلیمی حەشد دەکەن\nلەلایەنستاندار Posted on تشرینی یه‌كه‌م 20, 2017 36917 0\nستاندەر مەسعود عەبدولخالق خاوەنی ئیمتیازی دەزگای ستاندەر ڕایدەگەیەنێت ئەگەر بەخێرایی بەدیل بۆئەو سەرکردایەتیە لەرزۆک ونەشارەزایانە دانەنێین کوردستان تەسلیمی حەشد دەکەن بەخشکەیی ھەروەھا دەشڵێت ” دلنیام زۆر لەلایەنگرانی گەندەلکاران واخۆیان بۆ پەیوەندی کردن بە حەشد ئامادەکردوە” دەقی پەیامەکەی مەسعود عەبدولخالق بخوێنەوە:…\nپێشمەرگە بەرەو شێراوە پاشەکشەدەکات\nلەلایەنستاندار Posted on تشرینی یه‌كه‌م 20, 2017 3333 0\nستاندەر پەیامنێری ستاندەڕ رایگەیاند ھێزەکانی زێرەڤانی و ھێزەکانی رۆژھەڵات و وەزارەتی پێشمەرگە دوای بەرگریەکی کەم لە پردێ کشانەوە و ھێزە عێراقیەکان چونە ناوی و، ھێزەکانی پێشمەرگەش بەرەو شێراوە کشانەوە. چاودێران دۆخەکە بەمەترسیدار دەزانن و پێیان وایە پێویستی بە ھەنگاوی خێرای…\nمیدیای پارتی لەبارەی بونی حەشدی شەعبی زانیاری پێچەوانە بڵاودەکاتەوە\nلەلایەنستاندار Posted on تشرینی یه‌كه‌م 20, 2017 تشرینی یه‌كه‌م 20, 2017 2579 0\nستاندەر شەوی چوارشەم لەسەر پێنج شەم و دوێنێ کەناڵی ڕووداو لە ھەواڵە بەپەلەکانیدا ئاماژەی بەوە دەکرد کە حەشدی شەعبی ھەڵاتون و لەسەرتاسەری کوردستان لە ھیچ شوێنێک نەماون بە ھۆی راپەرینی ھاوڵاتیانی کورد لەو ناوچانە، بەڵام ئەمرۆ ھەینی ئاماژە بەوە دەکات…\nPage 1 … Page 209 Page 210 Page 211 … Page 235\nپەیڤێک بۆ نەوشیروان موستەفا\nPosted on كانونی یه‌كه‌م 26, 2019 0 522\nPosted on كانونی یه‌كه‌م 30, 2019 0 308\nPosted on كانونی دووه‌م 1, 2020 0 366\nPosted on كانونی دووه‌م 3, 2020 0 347\nPosted on كانونی دووه‌م 5, 2020 0 1678


نه‌قیبی رۆژنامه‌نووسان: ئەوەی میدیای پەکەکە دەیکات کاری میدیایی نییە\nباسنیوز 08/08/2019 - 09:46 بڵاوکراوەتەوە لە كوردستان\nنه‌قیبی رۆژنامه‌نووسانی کوردستان نیگه‌رانیی خۆی له ئاراسته‌ی میدیاکانی سەر بە پارتی کرێکارانی کوردستان (پەکەکە) رادەگەیەنێت و ڕوونی دەکاتەوە کە ئەو میدیایە ”پێی ناوەتە قۆناغێکی مەترسیدارەوە“.\nحاکم ئازاد حه‌مه‌دە‌مین، نەقیبی ڕۆژنامەنووسانی کوردستان بە (باسنیوز)ی ڕاگەیاند: "کاری میدیا ئه‌وه‌یه زانیاریی دروست بگوازرێته‌وه بۆ خه‌ڵک، نه‌ک به شێوه‌یەک بیری پۆپۆلیستییانە و تیرۆر بڵاو بکاته‌وه، له پەیماننامەی رۆژنامه‌نووسیدا به راشکاوی ئه‌و پرسانه باس کراون و کاری میدیا نییه ببێته لایەن“.\nئەوەشی نەشاردەوە کە میدیای سەر بە پەکەکە وەک لایەنێکی سیاسی کار دەکەن، نەک کاری میدیایی بکەن، ”ئەوەش کاری ڕۆژنامەوانی نییە“.\nگوتیشی: ”زۆرێک لەو ڕاگەیاندنانە، لەنێو تۆماری راگه‌یاندنه‌کانی هەرێمی کوردستاندا فه‌رمی نین و بنه‌مای کاریان نییه، لەگەڵ ئەوەش هەقوایە رێز له سه‌روه‌ریی هەرێمی کوردستان و ئاشتیی کۆمەڵایەتیی خه‌ڵک بگرن".\nئازاد حەمەدەمین باسی لەوە کرد کە دوای کردەوە تیرۆریستییەکەی هەولێر، بەشێک لەو میدیایانە خۆیان لێبووە بە دادوەر، ”بەلاشیانەوە ئاسانە تۆمەتی جیاواز بدەنە پاڵ کەسایەتییە سیاسییەکان و لایەنەکان“.\nگوتیشی: "دوای کرده تیرۆریستییه‌که‌ی هه‌ولێر، به‌شێک له‌و میدیایانه خۆیان کرده حاکم له‌سه‌ر رووداوه‌که و هه‌ر ئه‌و میدیایانه ئاسانه لایان تۆمه‌تی جیاواز بده‌نه پاڵ که‌سایه‌تییه سیاسییه‌کان و هێزه سیاسییه‌کان و زۆر ئاسان بووه به‌لایانه‌وه رۆژانه خه‌ڵک له راگه‌یاندنه‌کانه‌وه ده‌که‌نه "میت و ئیتلاعات" که ئه‌مه قۆناغێکی میدیای مه‌ترسیداره و جۆرێکه له بە ئامانجکردنی خه‌ڵکی هه‌رێمی کوردستان".


كوچه‌ر بيركار ب زانايێ سالێ هاته هه‌لبژارتن | Evro News\nسه‌ره‌كى Facebook كوچه‌ر بيركار ب زانايێ سالێ هاته هه‌لبژارتن\nكوچه‌ر بيركار ب زانايێ سالێ هاته هه‌لبژارتن\nده‌زگايێ پرۆسپێكت (prospect) پروفيسورێ كوردێ رۆژهه‌لاتێ كوردستانێ كوچه‌ر بيركار زانايێ بيركاريێ وه‌ك بيرمه‌ند و زانايێ سالێ هه‌لبژارد.\nئه‌ڤرۆ رۆژا سێشه‌مبى 3/9/2019، 50 سه‌ركه‌فتيێن ناڤدارێن جيهانێ بۆ بده‌ستڤه‌ئينانا ناسناڤێ زانايێ سالا 2019 راگه‌هاند و تێدا كوچه‌ر بيركار ماموستايێ زانكويت كامبرێج يا برێتانى وه‌ك ئێكه‌م زانايێ سالێ هاته هه‌لبژارتن.\nل دووڤ هه‌مان ژێده‌ر دياركر كو زێده‌تر ژ 10 هزار كه‌سان پشكدارى د ده‌نگدانێ دا كربوو بۆ هه‌لبژارتنا زانايێ سالێ برێيا ئه‌نترنێتێ و ل دووماهێ زانايێ كورد كوچه‌ر بيركار بوو سه‌ركه‌فتيێ ئێكێ و ئه‌ڤ ناسناڤه ده‌ستخوه ڤه ئينا.\nكوچه‌ر بيركار ناڤێ وى يێ دروست ( فره‌يدوون دره‌خشانى) يه خه‌لكێ باژێرێ مه‌ريوان يێ رۆژهه‌لاتا كوردستانێ و ل سالا 2018 شيابوو خه‌لاتێ فيلدز يێ بيركاريێ كو ب نوبلا دونيايا زانستا بيركاريێ دهێته هژمارتن ده‌ستخوه ڤه ئينابوو.


ھۆكاره‌كانی چه‌وری جگه‌رو چاره‌سه‌ریيه‌كانی بزانه\n2022/06/13 11:44 پ\nزۆرێك له هاوڵاتیان به‌ده‌ست نه‌خۆشی چه‌وری جگه‌ر ده‌ناڵێن له‌م روانگه‌وه ( دكتۆر عارف گۆران) پسپۆری ڕاوێژكاری نه‌خۆشییه‌كانی ھه‌ناو له له‌نده‌ن خواردنه‌وه‌ی ئه‌لكھۆل به ھۆكارێكی سه‌ره‌كی بۆ ھه‌وكردنی جگه‌ره دانه‌ێت و بۆی هه‌یه له ماوه‌یه‌كی درێژدا ببێته به‌ریشاڵبون‌و په‌ككه‌وتنی جگه‌ر.\n( دكتۆر عارف گۆران) ئه‌و حاڵه‌ته‌ی چه‌وری جگه‌ره، كه په‌یوه‌ندی به‌ئه‌لكھۆله‌وه نیه له چه‌ند خاڵێك ده‌ست نیشان ده‌كات: ( Non-Alcoholic Fatty Liver Disease ).\n1- له‌دۆخی ئاساییدا، بڕێكی زۆر كه‌م، یاخود چه‌وری له جگه‌ر نابینرێت، ھه‌ندێك كه‌س چه‌وری زێده‌ی له جگه‌ردا كۆده‌بێته‌وه، كه لای خه‌لك به چه‌وری جگه‌ر ده‌ناسرێت . ھه‌ر كاتێك 5—10% له كێشی جگه‌ر بوو به چه‌وری ، ئه‌و كاته به حاله‌تی چه‌وری جگه‌ر ده‌ناسرێت.\n2- له‌به‌شێكی زۆری وولاتانی ئه‌وروپاو ئه‌مریكا نزیكه‌ی 25% ی دانیشتوان حاله‌تی چه‌وری جگه‌ریان ھه‌یه. به‌شێكی زۆر له‌و كه‌سانه ئاگادارنین، كه ئه‌و چه‌وریه‌یان ھه‌یه.\n3- چه‌وری جگه‌ر لای زۆربه‌ی كه‌سه‌كان ھیچ نیشانه‌یه‌ك درووست ناكات و زۆربه‌ی حاله‌ته‌كان به ڕێكه‌وت له رێگای پشكنینی خوێن یاخود سۆنار، كه بۆ مه‌به‌ستی نه‌خۆشیه‌كی تر بۆ كه‌سه‌كه ده‌كرێت ، به‌دیار ده‌كه‌وێت.\n4-به‌شێكی كه‌م له‌و نه‌خۆشانه‌ی چه‌وری جگه‌ریان ھه‌یه تووشی ھه‌وكردنی جگه‌ر ده‌بن، له‌و كاتانه‌دا له پشكنینی خوێندا ئه‌نزیمه‌كانی جگه‌ر به رێژه‌یه‌كی به‌رچاو به‌رزده‌بێته‌وه‌و بۆی ھه‌یه وا له‌نه‌خۆشه‌كه بكات ھه‌ست به ماندووبون و سك ئێشه بكات.\n5- به‌شێكی زۆر كه‌م له‌و نه‌خۆشانه‌ی، كه به‌شێوه‌یه‌كی توند تووشی ھه‌وكردنی جگه‌ر ده‌بن ، بۆی هه‌یه له‌ماوه‌یه‌كی درێژدا دووچاری ریشالبوونی جگه‌ر ببن، كه ئه‌مه‌ش حاله‌تێكی ترسناكه‌و ئه‌گه‌ر نه‌خۆشه‌كه چاره‌سه‌ر وه‌رنه‌گرێت بۆی ھه‌یه ببێته په‌ككه‌وتنی جگه‌ر، له‌و حاله‌ته‌دا كۆمه‌ڵێك نیشانه له‌نه‌خۆشه‌كه ده‌رده‌كه‌وێت و ده‌بێت له‌نزیكه‌وه له‌ژێر چاودێری پزیشكی پسپۆر چاره‌سه‌ری وه‌ربگرێت.\n6- چه‌وری جگه‌ر زیاتر له‌و كه‌سانه‌ی، كه كێشیان زیاده یان قه‌له‌ون، به‌تایبه‌ت له‌و كه‌سانه‌ی ورگیان گه‌وره‌یه به‌دیارده‌كه‌وێت . ھه‌روه‌ھا ھه‌ندێك نه‌خۆشی تر هه‌یه ئه‌گه‌ری تووشبوون به چه‌وری جگه‌ر زیاد ده‌كات، وه‌ك نه‌خۆشی شه‌كره‌و ئه‌و نه‌خۆشانه‌ی چه‌وری خوێنیان به‌رزه ، به تایبه‌ت چه‌وری سیانه (Triglycerides).\n7- ھه‌وكردنی جگه‌ر به‌ھۆی چه‌وری جگه‌ر زیاتر له‌و كه‌سانه به‌دیارده‌كه‌وێت، كه له‌نێوان ته‌مه‌نی 40—60 سالیدان، هاوكات ئه‌و منداڵانه‌ش، كه كێشیان زیاده‌و قه‌ڵه‌ون ئه‌گه‌ری تووش بوون به چه‌وری جگه‌ریان هه‌یه.\n8- تێبینی كراوه ئه‌و كه‌سانه‌ی قه‌ڵه‌ون و به شێوه‌یه‌كی خێرا كێشیان داده‌به‌زێنن، ئه‌گه‌ری تووش بوون به چه‌وری جگه‌ریان هه‌یه.\nله‌سه‌ر چۆنیه‌تی چاره‌سه‌ركردنی چه‌وری جگه‌ر( دكتۆر عارف گۆران) ده‌ڵێت"\n- چاره‌سه‌ری چه‌وری جگه‌ر په‌یوه‌سته به‌گۆڕانكاری له‌ژیانی نه‌خۆش. نه‌خۆش ده‌بێت له‌پاڵ وه‌رزش، په‌یڕه‌وی سیسته‌مێكی خواردنی ته‌ندرووست بكات، ئه‌وانه‌ی كێشیان زۆره به‌تایبه‌ت ورگیان هه‌یه، ده‌بێت ھه‌وڵ بده‌ن به‌شێوه‌یه‌كی ته‌ندرووست كێشیان دابه‌زێنن، به‌شێوه‌یه‌ك له‌هه‌فته‌یه‌كدا له‌نیو بۆ یه‌ك كیلۆ زیاتر نه‌بێت. ئه‌وانه‌ی نه‌خۆشی شه‌كره‌یان ھه‌یه، ده‌بێت به‌شێوه‌یه‌كی باش شه‌كره‌كه‌یان كۆنتڕۆل بكرێت، ئه‌و نه‌خۆشانه‌ی چه‌وری خوێنیان به‌رزه بۆی ھه‌یه پێویستیان به‌ده‌رمان بێت بۆ دابه‌زاندنی چه‌وری سیانه، له‌زۆربه‌ی ھه‌ره زۆری حاله‌ته‌كاندا دوای په‌یڕه‌وكردنی رژێمێكێ خواردنی ته‌ندرووست و دابه‌زاندنی كێش، چه‌وری جگه‌رو مه‌ترسیه‌كانی نامێنێت".\nله كۆتاییدا( دكتۆر عارف گۆران) ده‌ڵێت" تا ئێستا ده‌رمانێكی دیاریكراو بۆ چاره‌سه‌ری چه‌وری جگه‌ر نیه، به‌ڵام ده‌كرێت جۆرێك له‌و ده‌رمانانه‌ی بۆ نه‌خۆشی شه‌كره به‌كارده‌هێنرێت، بۆ به‌شێك له‌و نه‌خۆشانه‌ش به‌كاربهێنرێت، كه تووشی هه‌وكردنی جگه‌ر بووینه، دیاره ئه‌وه‌ش ده‌بێت له‌ژێر چاودێری پزیشكی پسپۆردا بێت ".


2 هەزار کارگە بێكارن، بە بەگەڕخستنیانەوە 24 هەزار هەلی كار زیاد دەبێ\nشوان به‌رزنجی 04/12/2019 - 16:06 بڵاوکراوەتەوە لە ئابووری/كوردستان\nکابینەی نۆیەمی حکوومەتی هەرێمی کوردستان لە رێگەی پلانێک، دەيەوێت کارگە خۆماڵییەکانی هەرێمی کوردستان بەگەڕ بخاتەوە و پەرەیان پێ بدات. وەزیری پیشەسازیش ئاشکرای دەکات، لە هۆکاری دواخستنی کارگەکان دەکۆڵنەوە، لەو رێگایەوە و یارمەتیی کارگەکان دەدەن بۆ ئەوەی دەست بەکارکردن بکەنەوە و بەرنامەی بوژانەوەی کارگەکانیشیان هەیە.\nبەپێی ئامارێكی فەرمیی وەزارەتی پیشەسازی، كە بە (باس) دراوە، لە هەرێمی كوردستان 4 هەزار و 802 كارگە مۆڵەتیان پێدراوە، ئەوانەی کار دەکەن و بەرهەمیان هەیە، ژمارەیان 2 هەزار و 739 كارگەیە، ئەوانەی داخراو و بێكاریشن، ژمارەیان 2 هەزار و 66 كارگەیە.\nبەپێی ئامارەكە، ئەگەر كارگە بێكار و لەكاركەتووەكان بەگەڕ بخرێنەوە، نزیكەی 24 هەزار هەلی كار زیاد دەبێت و زیاتر لە 2 ملیار دیناریش وەگەڕ دەخرێت.\nکەمال موسلیم، وەزیری بازرگانی و پیشەسازیی حکوومەتی هەرێمی کوردستان بە (باس)ی راگەیاند، لە کارنامەی چوارساڵی داهاتوودا، پلانی ورد داندراوە بۆ ژیاندنەوەی ژێرخانی ئابووریی هەرێمی کوردستان، گوتی: "هەر کارگەیەک داخرابێت و بزاندرێ سوودی ئابووری دەبێت، ئەوا بۆ کردنەوەیان هاوکارییان دەکەین، لەپاڵ بەگەڕخستنەوەی کارگەی لەکارکەوتوو، کارگەی تازەش دەکەینەوە".\nئاماژەی بەوەدا، گرنگیدان و بەکارخستنەوەی کارگە لەکارکەوتووەکان یەکێکە لە پلانە گرنگەکانیان، هەوڵیش دەدەن لە کەرتی پیشەسازیی خۆراکدا وەبەرهێنی بیانی کارگە و کارخانەکانیان بێنن بۆ کوردستان، گوتیشی: "ئێمە لە هۆکاری دواخستنی کارگەکان دەکۆڵینەوە، لەو رێگایەوە هۆکارەکان لادەدەین و یارمەتیی کارگەکان دەدەین بۆ ئەوەی دەست بەکارکردن بکەنەوە و بەرنامەمان هەیە بۆ بوژاندنەوەی ئەو کارگانەی قابیلی زیندووکردنەوەیان هەیە".\nلە هەرێمی کوردستان کارگەی جۆراوجۆر مۆڵەتیان پێ دراوە، بەڵام نیوەی کارگەکان کار دەکەن و ئەوانی تر یان داخراون یان دانەمەراون.\nوەزیری پیشەسازی و بازرگانی رەتی دەکاتەوە، نیوەی زیاتری کارگەکان لەکار کەوتبن، بەڵکوو پێی وایە رەنگە هۆکاری جیاواز هەبێت بۆ ئەوەی کارگەی مۆڵەتدراو کار بکات، یان شوێنی کارەکەی گۆڕی بێت.\nکەمال موسلیم جەختی کردەوە، کار لەسەرچارەسەرکردنی کێشە و گرفتی کارگە خۆماڵییەکان دەکەن، گوتیشی: "بۆ ئەوەی کارگەی ناوخۆ بەرهەمەکانیان رکابەری بەرهەمی هاوردەکراو بکات، دەبێت لە سنوورەکان باج و رسووماتی زۆر بچێتە سەر بەرهەمی دەرەکی، بۆ ئەوەی نرخەکەی لە بەرهەمی ناوخۆ هەرزانتر بکەوێت و بەکاربەر بەرهەمی ناوخۆ بەکار بهێنێت، جگە لەوەش، دەبێت لە رووی پێدانی کارەباوە بەنرخی هەرزان کارئاسانی بۆ کارگەی خۆماڵی و چاککردنی رێگاوبان و لێخۆشبوون لە باج و رسوومات بکرێت. هەروەها دەبێت کارئاسانی بۆ هێنانی ئەو بابەتە سەرەتاییانەی لەو پیشەسازییانە بەکاردەهێنرێت بکرێت".\nبەگشتی بەرنامە و پلانی حکوومەتی هەرێمی کوردستان ئەوەیە، لەماوەی داهاتوودا بەرهەمی ناوخۆ زیاد بکرێت.\nبەشێک لە بەرهەمی کارگە خۆماڵییەکان، کە لە پێداویستیی ناوخۆ زیاترە، لە بواری بیناسازیدان، بۆ نموونە، لە شیش و چیمەنتۆ و خشت، لە بواری خۆراکیشدا هەیە.\nوەزیری بازرگانی دووپاتی کردەوە: "هەر کارگەیەک بتوانێت یەک لەسەر چواری پێداویستیی ناوخۆ پڕبکاتەوە، ئێمە بەهەموو شێوەیەک هاوکاریی دەکەین و پارێزگاریی لێ دەکەین و ناهێڵین بەرهەمی دەرەکی رکابەریی بکات".\nئەو جەختی کردەوە، بەپێی ئەو پلانەی هەیانە، پیشەسازی لە کوردستان دەبوژێننەوە و کارگە لە کارخراوەکان دەکەنەوە، گوتیشی: "دەمانەوێت وەبەرهێنەرانی بیانی بێن لێرە کارگە و کارخانە دابمەزرێنن و هەلی کارمان بۆ زیاد بکەن، لەگەڵ زۆر لایەنی دەرەوە قسەمان کردووە، بۆ ئەوەی زۆر کارگەی پێویست بهێننە کوردستان، تاوەکوو لە کوردستان بەرهەمەکانیان دروست بکەن، نەوەکە ئێمە لەوێ بیانهێنین".\nئەو ئاشکرای دەکات، هەوڵ دەدەن دووبارە قەرزی پیشەسازی دەست پێ بکرێتەوە، بۆ ئەوەی لە رێگەی بانکی پیشەسازی قەرز بدرێتە ئەو کەسانەی، کە دەیانەوێت کار بکەن لەو بوارە.\nبەختیار ئەحمەد، سەرۆکی ڕێکخراوی داکۆکیکار لە مافی خاوەن کارگەکان رایدەگەیەنێت، لە هەزار و 560 کارگە لە سلێمانی، هەزار و 350یان داخراون، کە دەکات 86%ی کارگەکان و لە هەولێریش 60%ی کارگەکان داخراون، گوتی: "هاوردەکردنی بەرهەمی دەرەکی یەکێکە لە هۆکارە سەرەکییەکانی داخستنی کارگەکان خۆماڵییەکان، ئەمە وێرای رۆتینی مۆڵەت و باج و رسوومات و زۆری کرێی کارەبا".\nئاماژەی بەوەدا، لە بەگەڕخستنەوەی کارگە خۆماڵییەکان خەڵک و حکوومەت قازانج دەکەن و ئەوەی زیان بکات، کارگەکانی وڵاتانی دراوسێیە.\nدوای پرۆسەی ئازادیی عێراق، هەرێمی کوردستان بە قۆناخێکی گرنگی پیشەسازیدا تێپەڕی، بەشێکی زۆریان پیشەسازیی ناوخۆیی بوون و سەدان کارگە لە شار و ناوچە جیاجیاکان بەگەڕ خران، بەڵام بەهۆی قەیرانی داراییشەوە، بەشێکی زۆر لەو کارگانە داخران، بەپێی زانیاریی سەرۆکی رێکخراوی داکۆکیکار لە مافی خاوەن کارگەکان، لە 86%ی کارگەکان داخراون.\nبە بڕوای چاودێرانی ئابووری، هۆکاری داخستنی کارگەکان، کۆمەڵێک هۆکاری هەیە، لەوانە: وەرگرتنی رسووماتی زۆر لە خاوەن کارگەکان، دابیننەکردنی سووتەمەنی، بەرزیی نرخی کرێی کارەبا، ڕێگری نەکردن لە هاوردەکردنی بەرهەمی دەرەکی، نەبوونی پاڵپشتی و قەرز".\nشێخ ئاراس رەئوف، بەڕێوەبەری گشتیی پیشەسازی لە وەزارەتی بازرگانی و پیشەسازی روونی دەکاتەوە، بەهۆی بارودۆخی ئابووری و شەڕی داعش دامەزراندنی کارگەی زۆر داخران، گوتی: "40%ی ئەو کارگانەی مۆڵەتیان پێدرا، لە ماوەی قەیران وەستان، یان بەرهەمێکی ئەوتۆیان نەبوو".\nجەختی کردەوە، ئێستا دۆخی کارگەکان باشترە و بەرهەمیشیان زۆرترە و بڕیاریشە حکوومەت کاری باش بۆ کارگە خۆماڵییەکان بکات. روونی کردەوە، ئەگەر بەرهەمێکی کارگە خۆماڵییەکان 25%ی پێویستی شوێنێک دابین بکات ئەوە دەپارێزرێت و باج دەخرێتە سەر هاوشێوە بیانییەکەی: "کارگەکانی ئێمە لە کوردستان لە 50%ی پێداویستیی شوێنەکانی خۆیان پڕ دەکەنەوە، ئێستا لە هەرێمی کوردستان زیاتر لە 150 بەرهەم پارێزراون، چونکە تاوەکوو 50%ی پێداویستیی ناوخۆ دابین دەکەن”.\nحکوومەت وەبەرهێنان و پڕۆژە دەباتە شوێنە دوورەکان


پاراستنی زمان – Knwe.org\nسەرەکی » وتار » شادمان مه‌لا حه‌سه‌ن » پاراستنی زمان\nزمان ناسنامە و شوناسی هەموو نەتەوەیەكە بۆ ناسینەوەی، ئەگەر نەتەوەیەك زمانی خۆی نەبوو یاخود بە زمانی خۆی نە ئاخەفت ئەوە ناسنامەكەی ناتەواوە . ئەوەی كوردی پاراست لە كۆندا زیاتر مانەوەی زمانەكەی بوو،زمانی رەسەنی هەموو نەتەوەیەكیش لە لادێ و چینی جووتیارە . هەروەها دەوڵەمەندیەكەشی لە فەرهەنگ و هونەرە .پێویستیەكانی ژیان و هۆكارەكانی بەرهەم هێنان زۆرینەی زمانی رەسەن پێكدەهێنن.\nئێمە نەتەوەیەكی رۆژهەڵاتین و زیاتر نەتەوەیەكی كشتوكاڵین وەك لەوەی پیشەسازبین،چونكە ئامێرە هاوچەرخەكانمان هەمووی لە دەرەوە بۆ هاتووە هیچی بەرهەمی خۆماڵی نیە،لە هەمان كات دەسەڵاتی سیاسیمان تەمەنی ئەوەندە نیە كەوا لە سەرەتاوە زمانی خستبێتە باری رەسمیەوە تاكو زۆرینەی ووشەكان بۆ ئامێر و پێویستیە تازەكان داتاشیبێ، بەڵكو بەپێچەوانەوە بەسەدان وشەی بیانی خۆی خستە ناو دوو توێی زمانەكەمان و بوو بە وشەیەكی دیاری بەكارهێنانی رۆژانە لەبەرامبەردا بە سەدان وشەی كوردی لەكار كەوتن.\nنموونە جاران لە كوردەواری هۆكارەكانی بەهەم هێنانی كشتوكاڵی هەر لە پێویستیەكان جووت كردن و داچاندن و درەو كردن و پاككردنەوەی دانەوێلە و بەرهەمەكانی تر زۆر جیاواز بوو لەوانەی ئێستا، ئەوكات هەمووی دەستكردی خۆماڵی بوون،ئەگەرچی سادە و ساكار بوون،بەڵام ناوی رەسەنی كوردیان لێبوو،بەڵام ئێستا هەموو پێویستیەكان هی بێگانەن و ناوناسنامەی خۆیان لەگەڵە. هەروەها لەهەمووی مەترسیدار تر ئەلكترۆنیات و هۆكارەكانی میدیای بینراوە بۆ منداڵان زۆر مەترسیدارە،چونكە ئەنتەرنێت و بەرنامەكانی وایكردووە دەست بە تەواوی پاشماوەی زمانەكەمان دابینێ و ئەوەندەی ماوەش لولی بدات و نەیهێلێ،چونكە خەمێكی ئەوتۆ لەم بابەتە نەخوراوە.\nلە جیاتی ئەو هەموو تەلەفزیۆنە زەبەلاحەی بۆ سیاسەت و هەواڵی بێ سەروبەر دانراوە دوو تەلەفزیۆنی باش بۆ مندالان دابنرابایە و گرنگی بە زمانی رەسەنی كوردی بدابایە،منداڵ با فێری زمانی بێگان بەتایبەت ئینگلیزی بێت،بەڵام نەوەك لەسەر حیسابی زمانی دایك. هەروەها هەقە هەموو ئەو ووشانەی لەگەڵ گەشەی پیشەسازی و ئەڵكترۆنیات خەریكە وون دەبن بخرێنە ناو بابەتەكانی خوێندن بۆ ئەوەی نەوەكانی داهاتوو لەبیری نەكەن و بیپارێزن و تاكو بكرێ بكرێنە ناوناسنامەی ئەو ئامێرانەی كە ئێستا شوێنی ئەوانی گرتۆتەوە .\nئەگەر خەم لەم بابەتە نەخورێ زمانی كوردی دوای چەند دەیەكی تر ناناسرێتەوە و وون دەبێت، چونكە لەهەموو ئاستەكان زمانی كوردی لەناو منداڵان و گەنجان روو لە پوكانەوەیە بەهۆی ئەلكترۆنیات و پێشبڕكێی گۆرانی و مۆسیقای شەوانەی گازینۆ و كافتریاكان بەدەگمەن گرنگی بە زمانی كوردی دەدرێت. ئەوەش وادەكات هونەری كوردیش پاشەكشە بكات . پاشەكشەی هونەریش لەسەر حیسابی پووكانەوەی زمانی رەسەنە.


سێ تابلۆ كە هیتلەر كێشاونی لە زیادكردنێكی ئاشكرادا دەفرۆشرێن - پەرەگراف\nسێ تابلۆ كە هیتلەر كێشاونی لە زیادكردنێكی ئاشكرادا دەفرۆشرێن\nئەدۆڵف هیتلەر سەركردەی نازییەكان یەكێكە لە دیكتاتۆرە ناسراوەكانی جیهان كە لەسەردەمی دەسەڵاتیدا كوشتوبڕێكی زۆری كردووە بەتایبەت كۆمەڵكوژیی جولەكەكان، لەگەڵ ئەو توندوتیژییەیدا هیتلەر توانایەكی هونەریی باشی هەبووە بەتایبەت لە وێنەكێشاندا.\nلەئێستادا سێ تابلۆی هیتلەر كە خۆی كێشاونی، لە بەرلین نمایش دەكرێن و بڕیارە لە زیادكردنێكی ئاشكرادا بفرۆشرێن، نرخی هەر یەكێك لەو كارانەش لەنێوان چوار بۆ شەش هەزار یۆرۆدا دەبێت.\nتابلۆكان لەنێوان ساڵانی 1910 بۆ 1911 كێشراون كاتێك هیتلەر تەمەنی 21 ساڵبووەو لەهەوڵدا بووە بۆ ئەوەی وەك هونەرمەندێك لەڤییەنا ژیان بەسەر بەرێت، تابلۆكان سەرجەمیان واژۆی هیتلەریان پێوەیە‌و لەلایەن پسپۆڕێكی تایبەتی ناسینەوەی نوسینەوە ناسراونەتەوە.\nیەكێك لە وێنەكان دیمەنی چیای ئەڵپ دەردەخات‌و كەسێكیش لە بەشی خوارەوەی چیاكە و لەنزیك ئاوێك لەسەر بەردێك دانیشتووە سەرقاڵی وێنەكێشانە، بۆچوونێك هەیە ئەو كەسە خودی هیتلەر بێت و هەوڵیدابێت لەو تابلۆیەدا وێنای خۆی بكات لەكاتی كارەكەیدا.\nدوو وێنەكەی دیكەش، یەكێكیان دیمەنێكی سروشتییە و ئەوی دیكەش وێنەی ناوچەیەكی تایبەتی خلیسكانێی سەر بەفرە لە نەمسا.\nبەپێی یاساكانی ئەڵمانیا كڕین و فرۆشتنی هەر تابلۆیەك كە نیشانەی نازییەكانی پێوەبێت قەدەغەیە، بەڵام ئەو بڕیارە ئەو كارە هونەرییانە ناگرێتەوە كە پێش گرتنە دەستی دەسەڵات لەلایەن نازییەكانەوە كێشراون، تەنانەت ئەگەر هیتلەر یاخود كەسێكی نزیكیشی كێشابێتی.


كازمی: هەر كەسێك لە ئاستی لێپرسراویەتیدا نەبێت لە پۆستەكەی دوور دەخرێتەوە\nمستەفا كازمی سەرۆك وەزیرانی عێراق ڕایگەیاند هەر كەسێك لە ئاستی لێپرسراوێتیدا نەبێت و توانای پاراستنی ئاسایشی هاوڵاتیانی نەبێت لە پۆستەكەی دوور دەخرێتەوە، ئەوەشی ڕاگەیاندووە پۆستی ئەمنی بەرپرسیاریەتییە و پێویستە سەركردە ئەمنییەكان ئەو بەرپرسیاریەتیە لە ئەستۆ بگرن.\nكازمی لە وتەیەكیدا لە كۆبوونەوەی نائاسایی ئەنجومەنی وەزاری بۆ ئاسایشی نیشتمانی جەختی كردووەتەوە لەوەی ڕێگە نادەن بە دووبارەبوونەوەی پەلامارەكەی بەغدادی پایتەخت، و وتووشیەتی پەلامارەكەی بەغداد ئاماژەیە بۆ بوونی كێشەیەك و پێویستە ئەو كێشەیەش زۆر بە خێرای چارەسەر بكرێت.\nكازمی ئاماژەی بەوەشكردووە داعش ڕۆژانە پیلانی هەیە بۆ ئەوەی دزە بكاتە ناو شاری بەغدادەوە، و پلانەكانیشی بۆ دزەكردنە ناو شاری بەغداد شكستی پێهێنراوە. كازمی جەختیشی كردووەتەوە كە ڕێگە نادەن دامەزراوە ئەمنییەكان ببن بە بەشێك لە ململانێ سیاسییەكان و ئەركیان لەم قۆناغە دروستكردنی سەركردەی بە توانا و لێهاتووە لەسەر ئاستی ئەمنی و ئابوری و سیاسی.\nمانگ پێشتر - Jan 22 2021 2:00PM\nوەزیری دارایی عێراق: بەغداد خشتەی داهاتی هەرێمی لەبەردەست نی...\nكۆمیسیۆنی هەڵبژاردنەكانی عێراق: هەڵبژاردن دواناخرێت...\nژمارەیەك لە ماددەكانی پڕۆژە یاسای دادگای فیدراڵی دەنگیان لەس...\nکورد بە مەرج دەنگ بە پڕۆژەیاسای دادگای فیدراڵی دەدات...


فڕاکسیۆنی یەکگرتوو: پیلانێکی مەترسیدار لەدژی یاسای چاکسازی لەئارادایە – Standard Kurd\nفڕاکسیۆنی یەکگرتوو: پیلانێکی مەترسیدار لەدژی یاسای چاکسازی لەئارادایە\nلەلایەن ستاندار Posted on كانونی یه‌كه‌م 16, 2019 1142 جار بینراوە 0 سەرنج\nد. شێرکۆ جەودەت سەرۆکی فڕاکسیۆنی یەکگرتوو لەپەڕلەمانی کوردستان بە دیجیتاڵ میدیای سپێدەی ڕاگەیاندووە، پلانێکی مەترسیدار لەئارادایە بۆ بەلاڕێدابردنی یاسای چاکسازی.\nناوبراو وتوشیەتی بەپێی خەمڵاندنەکانی وەزارەتی دارایی بەجێبەجێکردنی یاسای چاکسازی بڕی ۱۰۰ ملیار دینار بۆ دارایی گشتی هەرێم دەگەڕێتەوە کە دەتوانرێت لەڕێگەیەوە ۲۰۰ هەزار گەنجی بێکار و دەرچوی زانکۆ و پەیمانگاکانی دابمەزرێت.\nشێرکۆ جەودەت گوتوشیەتی، كەس ناوێرێت بە ئاشكرا رووبەرووی پرۆژەی چاكسازی بێتەوە، بەڵام لە ژێرەوە بە نهێنی و شاراوە رووبەرووی دەبنەوەو فشار دروست دەكرێت بۆ ئەوەی پرۆژەكە سەر نەگرێت.\nبڵاوکراوەی پێشوومەسعود بارزانی پۆستی وەزیری سامانەسروشتیەكان یەكلادەكاتەوە\nبڵاوکراوەی نوێترکورد و ملکەچبوون بۆ فەرمانی سێ سوڵتان (سەلیم و عەبدول حەمیدی دووەم و ئەردۆغان)


ئوسمان هه ورامی\n14 ی گولان - ریزگرتن له ئوسمان هه ورامی - مه ریوان\nروژی 14 ی گولان بو ریزگرتن له هونه ر مه ند و سیاوچه مانه بیژی گه وره ی هه ورامی کاکه ئوسمان کوریکی به شکو له شاری مه ریوان گیرا.ژماره ی به شدارانی کوره که به راده یه ک بوو که هولی زانستگای ئازادی ئیسلامی مه ریوان که س تری نه ده گرت و زوریک له ئه ویندارانی سیاوچه مانه نه یا نتوانی راسته خو به شداری بن و بیبینن.\nخوشه ویستی ئوسمان هه ورامی و راده ی به رزی هونه ره که ی له پله یکدایه که ولامی ئه م پرسیاره ی بو هه ر هه ورامی یه ک ئامان کردوته وه : ئه گه ر بپرسیت به رزترین گورانی بیژی هه ورامی کی یه ؟ جگه له ئوسمان هه ورامی ناوی که س تر نابات، و توشی گومان و دوودلی نابیت.ئه مه جیاوازیه کی هه لبژاردنه که هورامیه کان هه یانه و وه ک به شه کانی تر نین که بوولام دانه وه پیویستیان به لیکدانه وه هه بی.\nکوره که تا ئیوارهی خایاندو گه لیک بابه تی جوراجور پیش که ش کران.چوونکه زوریک له سیاوچه مانه بیژانی هه ورامی شیاوی گرتنی بونه گه لیک له م چه شنه ن هیوا ده خوازین که ئه م بونه یه به هه مو که مووکوریه کانیه وه دوایین بونه نه بیت.بوئه وه ی ئوسمان هه ورامی گه لیک زورتر له مه شی پیویسته.\nنووری شه هابی\n#بیساران #نوری_شهابی #عثمان_هورامی #ئوسمان_هه_ورامی\nسلام وبلاگ قشنگی داری از مطالب مفیدت هم استقاده کردیم ایا مایل به تبادل لینک هستین


شەقی خۆتان وەشاند٫ قسوریش مەکەن لە تۆمەت هەڵبەستن و درۆکردن - Hataw شەقی خۆتان وەشاند٫ قسوریش مەکەن لە تۆمەت هەڵبەستن و درۆکردن - Hataw\nسەرەتا > وتار > شەقی خۆتان وەشاند٫ قسوریش مەکەن لە تۆمەت هەڵبەستن و درۆکردن\nشەقی خۆتان وەشاند٫ قسوریش مەکەن لە تۆمەت هەڵبەستن و درۆکردن\nشەقی خۆتان وەشاند٫ قسوریش مەکەن لە تۆمەت هەڵبەستن و درۆکردن بۆ ئەو کارە بەعس ئاسایە کردتان٫ ۱۰ ساڵە لەسەر سەرانی مافیای یەکێتی و پارتی دەنوسم٫ جنێوفرۆش و دەم پیس نەبوم لاتان بە لێشاو دەستخۆشیتان بۆ دەناردم٫ بەڵام بۆ پاساو هێنانەوە بۆ شەق وەشێنەکانتان٫ بەلێشاو تۆمەتان دروستکرد٫ هەر گیز باوەڕم بەوە نەبووە دەمانچەیەکیش لەگەڵ خۆم هەڵگرم٫ جگە لە پێنوس باوەڕم بەهیچیتر نەبووە٫ بێباکبوم لە کوێدا قەرزی مردن دەدەمەوە و دەکوژرێم٫ چەندین جار لە لێواری مەرگ گەراومەتەوە٫ ئەمەشم لە پێناو گەڕاندنەوەی کەرامەت و شکۆ بۆ مرۆڤی کورد کردوە٫ جگە لە سەر ئێشە و ناسۆر و ناخۆشی بۆ کەس و کار و خانەوادەکەم هیچیترمان نەچنیوەتەوە٫ سەرەڕای ئەوەش تیرۆری مەعنەوی کراوین پیسترین جنێو و سوکایەتی بەکەس و کارم دراوە و قەبوڵیشم کردوە٫ چونکە دەزانم ئازادی ڕادەربڕین و حەقبێژی باجی خۆی هەیە٫ ئەوپەڕی ترسنۆکی و جەبانییە بە چوار کەسەوە پەلاماری کەسێکی وەک منیانداوە کە هەردوو قاچم شکاوە. لە کاتێکدا دەسەڵات شکۆی خۆیانی شکاندوە ناتوانن ورتەیان لەدەم بێتە دەرەوە. ئەو پەڕی بێشەرمیە دوای کارە ترسنۆکانە کردیان حاشای لێدەکەن٫ هێندە ترسنۆکن چون کامیرای بیناکەیان سڕیەوە کە هەموو شەق وەشاندنەکانیانی تۆمارکردبوو.\nئەوانەی لە حەقیقەت هەڵدێن٫ ڕۆژێک دێت حەقیقەت یەخەیان دەگرێت و دادگایان دەکات٫ ئەو کات پەنجەی پەشیمانی دەگەزن هیچ دادیان نادات. بێباکم لە هەموو ئەوتۆمەتانەی کە پاسەوانەکانی شەق وەشێنەکان هەڵیدەبستن٫ چونکە وەک قەندیل سەرم بەرزە کە ئازادی و کەرامەتی خۆم نافرۆشم و بە هیچ دەسەڵاتدار و حیزبێک\nئەوە منیم خۆم بە پارتی و یەکێتی فرۆشتبێت٫ ئەوە ئەو شەق وەشێنانەن کە هەزار ماستاوچێتیان کرد ببێت بە جێگری دووەمی کەریم سنجاری و هەموو بێکەرامەتیەکی قەبوڵکرد٫ ئەوە ئەوانن ملی هەزاران کەس دەشکێنن بۆ پەرلەمانتاری و وەزیری٫ شەوان لە گەڵ بەرپرسەکانییەکێتی سەرخۆش دەبن و بە ڕۆژێش جنێویان پێدەدەن\nItem Reviewed: شەقی خۆتان وەشاند٫ قسوریش مەکەن لە تۆمەت هەڵبەستن و درۆکردن Rating: 5 Reviewed By: hataw magazin


❤❤یـــانەی کوردژیـن/Kurd Zhin❤❤/ / داعش له حه‌ویجه ده‌ستی به جووڵه كردووه‌ته‌وه\n» داعش له حه‌ویجه ده‌ستی به جووڵه كردووه‌ته‌وه\n#1 2019-05-08 20:38:50\nداعش له حه‌ویجه ده‌ستی به جووڵه كردووه‌ته‌وه\nلەوە ئەچێت داعش داردەستێك بێت کە بۆ بەرژەوەندی سیاسی بەکار بهێنرێت وبەهێزی پارە لەهەموو کاتێکدا لە هەرچی ووڵاتێکدا بێت بەکار بهێنرێت. زۆر بە دڵنیاییەوە بیستمان کە کۆتاییان پێ هێناون لە هەموو عێراق وژمارەیەکی زۆریان ڕایانکردوە بۆ سوریا ئەوکاتە مابوون لەوێ و ژمارەیەکی کەمیان ڕاینکردۆتە سەر لووتکەی شاخە سەختەکان وژمارەیەکیشیان لەناوچە نزمەکاندا لەژێر زەویدا خۆیان حەشار داوە وەك مشك وبێویستیان بە چەند ڕۆژێك هەیە وبە تەواوی لەناویان ئەبەن.\nهەروەك لەمەو بەر باسمان کرد وادیارە ئێستا بەکار ئەهێنرێن بۆ بەرژەوەندی سیاسی وبۆ سەرلێشێواندنی کۆمەڵێك بەهێزیان بکەنەوە چونکە وەك باس ئەکرێت هێشتا هەموو دانیشتوانی حەویجە بەگڕاونەتەوە ئەشبێت لەبیری نەکەین کە ناوچەی حەویجە کورد و تورکمان و عەرەبیشی لێیە وئەوانیش تێکەڵن لە سونەو شیعە! بەداخەوە ئەم کۆمەڵەی ئاڵای ئیسلامیان هەڵکردوە هیچ پەیوەندیەکیان نیە بەو ئاینە پیرۆزەوە بەڵکو هەموو هەڵس و کەوتێکیان ناوی ئەو ئاینە پاکە پیس ئەکات و ئەبزڕکێنێت.\nلەم مانگە پیرۆزەدا با هەموو ڕوو بکەینە یەزدان و دوعا بکەین کە کۆتاییان پێ بێت و لە ووڵاتەکەمان دوور بکەونەوە.\nدواترین جار ده‌ستكاری كراوه له‌لایه‌ن ئارام عارف (2019-05-08 20:49:24)\n#2 2019-05-08 20:43:11\nRe: داعش له حه‌ویجه ده‌ستی به جووڵه كردووه‌ته‌وه\nMay 07-2019 08:32 PM\nهێزە ئەمنییەکانی عێراق و حەشدی شەعبی باس لە دەستپێکردنەوەی جموجووڵی چەکدارانی داعش لە سنووری شارۆچکەی حەویجەی سەر بەپارێزگای کەرکوك دەکەن، کە به گوێره‌ی بەدواداچوونەکانی کوردستان 24 لەو شارۆچکەیە، تا ئێستا له 60%ی خەڵکی نه‌گەڕاونەتەوە سه‌ر ماڵ و حاڵی خۆیان، نەگەڕانەوەی خەڵکی شارۆچکەکەش پەیوەندیی بە خراپیی دۆخی ئەمنیی ناوچەکەوە هەیە.\nهه‌ر له‌م باره‌یه‌وه هەندێك هاووڵاتیی ئه‌و شاره قسەیان بۆ كوردستان 24 کردووە و دەڵێن: "هەندێك ناوچە شەوان بە دەست گرووپە چەکدارە نەناسراوەکانەوەن و بە ڕۆژیش بە دەست حکوومەتەوەن".\nله‌كاتێكیشدا هێزە عێراقییەکان له‌و ناوچه‌یه بڕیاربه‌ده‌ستی یه‌كه‌من و حەشدی شەعبیش هێزێکی خاوەن بڕیاره، ئەوان چەکەکانیان هێشتا لەکار نەکەوتووە و بەردەوامن لە شەڕی چەکدارانی داعش. حوسێن عەلی جبووری، فەرماندەی حه‌شدی شه‌عبی له حه‌ویجه به ئاشكرا ده‌ڵێت: "گەڕانەوەی داعش بۆ عێراق خەونە، بەڵام جموجۆڵەکانی ئەو چەکدارانە ناشاردرێنەوە".\nئاماژه به‌وه‌ش ده‌دات، "هەندێک جموجۆڵی چەکدارانی داعش ماون، کە لە ناوچەکانی حەمرینەوە زیاتر دەستیان پێی کردووە و گەیشتوونەتە ناوچه‌كه‌یان".\nهه‌رچه‌نده ژیان لە قەزای حەویجە ئاسایی بووه‌تەوە و دەوامی فەرمانگە حکوومییەکانیش دەستی پێ کردووه‌ته‌وە، بەڵام ئەوەی کە بەرپرسە ئیدارییەکان لەبارەی جموجۆڵی داعشه‌وه دەیڵێن، لە قسەی فەرماندە ئەمنییەکان جیاوازترە.\nناجی حه‌واس، سەرۆکی ئەنجومەنی قەزای حەویجە له وه‌ڵامی پرسیاری كوردستان 24 له‌وه‌ی ئاخۆ چه‌كدارانی داعش له سنووری ناوچه‌كه‌یان ماون؟ ده‌ڵێت: "بەڵێ، پاشماوەی داعش هێشتا لە حەویجە ماوە، بەڵام بە پاڵپشتیی هێزە ئەمنییەکان توانراوە داعش تێك بشکێنرێت، بەتایبەت بۆردوومانی چەند جارەی فڕۆکە جەنگییەکان لە حەمرین و مەخموور".


تەڤ-دەم: دڤێت دیالۆگا کوردی-کوردی دەستپێ بکەت - دارکا مازی\nتەڤ-دەم: دڤێت دیالۆگا کوردی-کوردی دەستپێ بکەت\nتەڤگەرا جڤاکا دیمۆکراتیک (تەڤ-دەم) داخوازا دیسا دەستپێکرنا دیالۆگا کوردی-کوردی کر کو ئەڤ دەمەک بوو ھاتیە راوەستاندن.\nتەڤ-دەمێ ب داخویانیەکا نڤیسکی بانگا دیالۆگا کوردی-کوردی کر و دبێژیت کو رەوشا ل باشوورێ کوردستانێ باندۆرەکا نەرێنی ل سەر پارچەیێن دی یێن کوردستانێ چێکر و دیالۆگا کوردی-کوردی باجا وێ ددەت کو خوەستەکا نشتیمانی و گەلێری یە.\nد داخویانیا خوە دا تەڤ-دەمێ دیار کر کو ترکیێ دژایەتیا کوردان دکەت و دخوازیت دۆزا کوردی بێخیتە بن دەستێ خوە و یەکیتیا کوردان تێک بدە.ت\nتەڤ-دەم دبێژیت: “ھەر کەس ئێدی ژ مەترسییا پێڤاژۆیا ھەیی یا کو کوردستان تێدا دەرباس دبیت، تێگەھشتیە. ترکیێ ھەموو گرانیا خوە دایە داگیرکرنا کوردستانێ و رێگرتنا ل بەر پێشکەتنێن کوردان. دۆزا کورد بوویە مژارەکا سەرەکی د ناڤەندێن ناڤنەتەوی دا، ترکیا ژ ڤێ یەکێ دترسیت. ژ بەر ڤێ یەکێ ھەموو رێبازان بکار دئینیت دا کو شەرەکێ ناڤخوەیی د ناڤبەرا کوردان دا بقەومیت.”\nد ھەمان دەمێ دا تەڤ-دەم ئاشکەرا دکەت کو گرینگە دیالۆگا کوردی-کوردی ژ بۆ یەکرێزیا لایەنان ب رەنگەکێ بەرپرسیارانە بهێتە کرن و ھەموو دەستکەفت بێنە پاراستن.\nتەڤ-دەم ھەروھا دبێژیت: “حەساسیەتا پێڤاژۆیێ، گرنگی و بەرپرسیارتیا دیالۆگا کوردی-کوردی و یەکبوونا کوردی و پاراستنا دەستکەفتیان ل مە فەرز دکەت.”\nد داخویانیێ دا ھاتیە خواستن کو کۆنگرەیەکا نشتیمانی-کوردستانی بهێتە سازکرن و رێ ل بەر شەرێ برایەتیێ د ناڤبەرا لایەنێن کوردستانی دا بهێتە گرتن و ھاتە گۆتن: “ئەم وەک تەڤ-دەم بانگ ل گەلێ خوە و هەموو ھێزێن نشتیمانی یێن کوردستانی و هەموو بەشێن جڤاکا سڤیل دکەین کو ژ پیلانێن کۆمپلۆگەر “مۆئامەرە” ھشیار بن و خوەدی ھەلوەستەک نەتەوی بن دا کو رێ ل بەر شەرێ براکوژیێ بگرن. ئەم ب دیالۆگا نەتەوی یا کوردستانی ڤە گرێدایی بین و ب لەز کۆنگرەیەکا نشتیمانی یا کوردستانێ بهێتە سازکرن.”


واتاى ده‌ست گرتن و په‌یوه‌ست بوون به قورئانه‌وه چیه و ماناى ماف پێدانى چیه؟: ماڵپەڕی وەڵامەکان\nقورئانی پیرۆز واتاى ده‌ست گرتن و په‌یوه‌ست بوون به قورئانه‌وه چیه و ماناى ماف پێدانى چیه؟\nواتاى ده‌ست گرتن و په‌یوه‌ست بوون به قورئانه‌وه چیه و ماناى ماف پێدانى چیه؟\nواته باوه‌ڕهێنان به‌وه‌ى كه قسه‌ى خواى په‌روه‌ردگارى هه‌موو جیهانه، كتێبێكى ڕوون و ڕوونكه‌ره‌وه‌شه، په‌تى هه‌ره بته‌و و نه‌پساوى خوایه، دابه‌زیوه بۆ پێغه‌مبه‌رى ممتمانه پێكراوى ڕاستگۆ كه ناوى محمدى كوڕى عبدالله یه - ﷺ - بۆ ئه‌وه‌ى خوێندنه‌وه‌ى به‌په‌رستش دابنرێت و ببێته داوه‌ریش له هه‌موو شتێكدا بۆ ئوممه‌ت، وه پێویسته له‌سه‌ر هه‌موو ئوممه‌ت كه شوێنى بكه‌ون و حوكمى پێ بكه‌ن هاوتا له‌گه‌ڵ ئه‌وه‌ى به‌صحیحى هاتووه له‌سوننه‌تى پێغه‌مبه‌رى خوا - ﷺ -، خواى گه‌وره ده‌فه‌رموێت: [... فَإِنْ تَنَازَعْتُمْ فِي شَيْءٍ فَرُدُّوهُ إِلَى اللَّهِ وَالرَّسُولِ إِنْ كُنْتُمْ تُؤْمِنُونَ بِاللَّهِ وَالْيَوْمِ الآخِرِ ذَلِكَ خَيْرٌ وَأَحْسَنُ تَأْوِيلا (59)] (النساء) واته: ئه‌گه‌ر له‌شتێكدا جیاوازى وناكۆكى كه‌وته نێوانتانه‌وه، ئه‌وا بڕیاردان له‌سه‌ر ئه‌وه بگه‌ڕێننه‌وه بۆ لاى كتێبه‌كه‌ى خواى په‌روه‌ردگار وسوننه‌تى په‌یامبه‌ره‌كه‌ى موحه‌ممه‌د - ﷺ -، ئه‌گه‌ر به‌ڕاستى باوه‌ڕتان به‌خواى په‌روه‌ردگار وبه‌ڕۆژى لێپرسینه‌وه هه‌یه . ئه‌و گه‌ڕانه‌وه‌یه‌ش بۆلاى قورئانى پیرۆز وسوننه‌ت چاكتره بۆتان له‌ناكۆكى و بڕیاردانتان به‌ڕاوبۆچوونى خۆتان، وباشترین ئاكام وعاقیبه‌تى ده‌بێت .\nله مافه‌كانى قورئان ئه‌وه‌یه كه: به تێفكران و بیرلێكردنه‌وه‌وه بخوێنرێته‌وه و كارى پێ بكرێت و چاوه‌ڕێى پاداشتیش بیت له‌وه‌دا.\nهەجركردنى قورئانى پیرۆز واتاكەى و جۆرەكانى و حوكمەكەى سوجدەی خوێندنەوەی قورئان حوكمى قورئان خوێندنەوە بەپارە لە بۆنەكاندا ناسین و پێناسەى قورئانی پیرۆز هەجركردنی قورئانی پیرۆز ماناى چیە و جۆر و حوکمەکەى چیە؟\nسەردان: ٦٥٧ بەش: قورئانی پیرۆز\nپرسیاری دواترماناى باوه‌ڕهێنان به پێغه‌مبه‌ران پرسیاری پێشترباوه‌ڕهێنان به كتێبه ئاسمانیه‌كان


دووگیانی ئافره‌تان له 40 هه‌فته‌دا (هه‌فته‌ی32)\nله هه‌فته‌ی 32دا ئه‌و پزیشكه پسپۆڕه باس له‌وه ده‌كات، هه‌ر پێنج هه‌سته‌كانی منداڵ به‌ته‌واوی كار ده‌كه‌ن، هه‌روه‌ها دایك له سكیدا مناڵدانت پاڵ ده‌نێت به ئه‌ندامه‌كانی ناوه‌وه‌ی سكت، به‌مه‌ش تووشی سووتانه‌وه‌ی دڵ و قه‌بزی و به‌دهه‌رسی و ته‌نگه‌نه‌فه‌سی ده‌بیت.\nدكتۆر گوڵاڵه محه‌مه‌د پسپۆڕی نه‌زۆكی و منداڵان له ڕێگه‌ی "وشه"ه‌وه هه‌فته‌ی 32مین كاتی دووگیانی ڕوون ده‌كاته‌وه و ده‌ڵێ، كۆرپه‌ڵه نزیكه‌ی دوو كیلۆگرام ده‌بێت له‌و هه‌فته‌یه‌دا، هه‌روه‌ها هه‌ر پێنج هه‌سته‌كانی به‌ته‌واوی كار ده‌كه‌ن، نینۆكی په‌نجه‌كانی قاچه‌كان به‌ته‌واوی دروست بوون، هه‌روه‌ها قژی سه‌ریش به‌رده‌وامه له گه‌شه‌كردن.\nئه‌م پزیشكه پسپۆڕه ده‌ڵێت، له‌م هه‌فته‌یه‌دا به‌رزیی منداڵدانت به نزیكه‌ی 10 سم به‌رزتره له ئاستی ناوكت، هه‌روه‌ها مناڵدانت پاڵ ده‌نێت به ئه‌ندامه‌كانی ناوه‌وه‌ی سكت و به‌مه‌ش تووشی سووتانه‌وه‌ی دڵ و قه‌بزی و به‌دهه‌رسی و ته‌نگه‌نه‌فه‌سی ده‌كه‌یت.\nدكتۆر گوڵاڵه ده‌ڵێت، هه‌وڵ بده زۆر ئاو و سه‌وزه و میوه بخۆیت بۆ كه‌مكردنه‌وه‌ی قه‌بزیه‌كه‌ت، هه‌روه‌ها هه‌وڵ بده له هه‌ر ژه‌مه خواردنێك كه‌م بخۆیت، به‌ڵام ژماره‌ی جه‌مه‌كانت زیاد بكه، ئه‌مه‌ش بۆ كه‌مكردنه‌وه‌ی سووتانه‌وه‌ی دڵ و به‌دهه‌رسی.\nئه‌و پزیشكه پسپۆڕه له ڕێی "وشه"ه‌وه به‌رده‌وام ده‌بێ له خستنه‌ڕووی زنجیره ئامۆژگارییه‌كانی بۆ ئافره‌تان له پرۆسه‌ی سكپڕیدا و له ئامۆژگارییه‌كانی داهاتوویدا باس له له‌و هه‌فته‌یه‌ش كۆبوونه‌وه‌ی چه‌وری له‌ژێر پێستدا به‌رده‌وامه كه ڕه‌نگی پێستی كۆرپه‌ڵه ده‌گۆڕێت له سووره‌وه بۆ په‌مه‌یی.\nهه‌فته‌ی سی و یه‌كه‌م\nزەیتی گوێز هیند و سۆدە چی لە پێست دەكات؟\nدوو رێی به‌كارهێنانی سركه‌ی سێو بۆ دابه‌زاندنی كێش\nچه‌ند رێیه‌كى ئاسان بۆ رزگاربوون له زیپكه


له ژێر دروشمی :\nخه‌بات میدیا:به پێی بڕیاری یه‌که‌م کۆنفڕانسی نه\nته‌وه‌یی لاوانی چوار پارچه که له 16/3/2011ی‌زایینی له ئامه‌د(دیاربه‌کر)، باکووری کوردستان به‌سترا، ساڵانه هه‌ر پارچه‌یه‌کی کوردستان میوانداری کۆنفڕانسیک ده‌کا...\nله ژێر دروشمی :"له پێناو یه‌ک گوتاری نه‌ته‌وه‌یی لاوانی چوار پارچه‌ی کوردستان"داخه‌بات میدیا:به پێی بڕیاری یه‌که‌م کۆنفڕانسی نه‌ته‌وه‌یی لاوانی چوار پارچه که له 16/3/2011ی‌زایینی له ئامه‌د(دیاربه‌کر)، باکووری کوردستان به‌سترا، ساڵانه هه‌ر پارچه‌یه‌کی کوردستان میوانداری کۆنفڕانسیک ده‌کا...\n... هه‌ر به پێی ئه‌و بڕیاره کۆنفڕانسی ئه‌م ساڵ له‌سه‌ر ئه‌رکی لاوانی رۆژهه‌ڵاته. بۆ ئه‌وه‌ی کۆنفڕانسه‌که به باشی به‌ڕێوه‌بچێ‌و تووشی هیچ جۆره قه‌یرانێک نه‌بێ ئێمه خۆمان وه‌ک لاوانی رۆژهه‌ڵات به‌ر له هه‌موو شتێک کورد وته‌نی: "ماڵی خۆمان رێک خست". بۆ ئه‌و مه‌به‌سته‌ش له 29ی سه‌رماوه‌زی 1392ی هه‌تاوی به‌رامبه‌ر به 20ی دێسامبری 2013ی زایینی یه‌که‌م کۆنفڕانسی لاوانی رۆژهه‌ڵاتمان له ژێر دروشمی "یه‌ک‌ڕیزی لاوان، به‌ره‌و داهاتوویه‌کی گه‌ش" به‌ڕێوه‌بردو له‌و کۆنفڕانسه‌دا هه‌موو ورده‌کاری‌یه‌کانی پێوه‌ندیدار به خۆمان‌و به کۆنفڕانسیشه‌وه تاوتوێ کرد.\n1: سامان قه‌ره‌چۆغی، سکرتێری گشتی رێکخراو!\n2: هه‌ژار شه‌وقی، سکرتێری لقی هه‌ولێر!\n3: دارا قه‌ره‌نی، ئه‌ندامی مه‌کته‌بی سکرتاریه‌ت!\n4: به‌رهه‌م فه‌تحولڵا، ئه‌ندامی پێوه‌ندی‌یه‌کانی ناوه‌ند!\n5: زانا خالید، ئه‌ندامی پێوه‌ندی‌یه‌کانی ناوه‌ند!\n6: ئارام ره‌زا، ئه‌ندامی پێوه‌ندی‌یه‌کانی ناوه‌ند!\n1: عه‌بدوڵڵا ته‌ها، رێکخه‌ری رایه‌ڵه‌ی گه‌نجان‌و خوێندکارانی بزووتنه‌وه‌ی گۆڕان!\n2: یاوه‌ر خدر(یاوه‌ر عه‌ڕه‌ب)، ئه‌ندامی گه‌نجان‌و خوێندکارانی بزووتنه‌وه‌ی گۆڕان!\n3: هیمداد محه‌ممه‌د، ئه‌ندامی رایه‌ڵه‌ی گه‌نجان‌و خوێندکارانی بزووتنه‌وه‌ی گۆڕان!\n4: زیاد زرار، ئه‌ندامی رایه‌ڵه‌ی گه‌نجان‌و خوێندکارانی بزووتنه‌وه‌ی گۆڕان!\n1: هێمن عه‌مید، سکرتێری گشتی رێکخراو!\n2: شیروان شه‌وکه‌ت، ئه‌ندامی سکرتاریه‌ت، به‌شی پێوه‌ندی‌یه‌کان!\n3: رۆژان عه‌بدوڕه‌حمان، ئه‌ندامی سکرتاریه‌ت، به‌شی پلان!\n4: باخان عه‌دنان، ئه‌ندامی سکرتاریه‌ت، به‌شی وه‌رزش!\n5: جه‌ماڵ ئه‌حمه‌د، ئه‌ندامی سکرتاریه‌ت، به‌شی دارایی!\n6: فریشته مه‌سفی، ئه‌ندامی سکرتاریه‌ت، به‌شی ئامار!\n1: مه‌ریوان جه‌بار، سکرتێری گشتی!\n2: مه‌ستووره مسته‌فا، ئه‌ندامی سکرتاریه‌ت!\n3: هیوا عومه‌ر حه‌مه‌عه‌لی، به‌رپرسی ناوه‌ندی سلێمانی!\n4: تابان خان، ئه‌ندامی سکرتاریه‌ت!\n1: هه‌ڤاڵ جه‌ماڵ\n2: هه‌ڤاڵ باران\n3: هه‌ڤاڵ شیمال\n1: ئومید خۆشناو، سکرتێری گشتی\n2: محه‌ممه‌د حه‌مید!\n3: رووخۆش سه‌عید محه‌ممه‌د!\n4: حوسێن گۆران!\n5: ته‌یموور ته‌یموور عه‌بداڵ!\n1: سیپان زوبێر ئیسماعیل!\n2: چالاک ئه‌حمه‌د سلێمان!\n3: عیماد به‌رچوو!\n4: که‌نداڵ سبیخی!\n1: باوه‌ڕ باتمان!\n2: هێلبرین بایرام!\n3: میرزا بیلان!\nڕێکه‌وت: 2014-04-14 06:08:23\nبه‌شی ( به‌ره‌و چواره‌م کۆنفڕانسی نه‌ته‌وه‌یی لاوانی چوار پارچه‌ى كوردستان! )


Aras Welcomes you: دیکۆمێنت\nدیکۆمێنت و یاساکانی پەرلەمان\nمن زمانزان نیم، زۆربەی نووسینەکانیشم هەڵەی ڕێزمانییان تێدایە، ئەگەرچی هەوڵی زۆر دەدەم لەسەر ئەو ڕێنوێنییانەی کاک دیاکۆ هاشمی بڕۆم. لەوەیە من زۆر بنووسم، بەڵام نووسین پیشەی من نییە، هەمیشە گلەیی لە نووسەر و ڕۆژنامەنووسانیش دەکەم، کە ئەوان پیشەیانە ڕۆژانە دەخوێننەوە و دەنووسن، کەچی هەڵەی زمانەوانی زۆر زۆر لە دەقەکانیاندا بەدی دەکرێت.\nدیارە بنووس و چاودێرانی زمانەوانی لە پەرلەمانی کوردستانیش لەو بازنەی هەڵە کردنە بە دوور نەبوون، ئێمە گەر لە وانەکانی زمانی کوردیدا هەڵەمان هەبێ و ڕاست نەکرێنەوە، کێ گوێ ئەداتە ڕێزمانی ڕێسا و یاساکانی پەرلەمان؟، کە لەوانەیە خودی ئەو کەسانەی یاساکە دەیان گرێتەوە، چاویان پێ نەکەوتبێ. نموونەی ئەو هەڵانەش زۆرن، تەماشای یاساکانی پەرلەمان بکە و هەڵەدۆزیان بکە، من لەوانە یاسای ڕۆژنامەگەریم تەماشا کرد، تا بزانم کە شتێکم نووسی دەبێ ئاگاداری چی بم.\nلەم یاسایەدا، وشەی "بە پێی" بە ٣ شێوە تیا نووسراوە: (بەپێی، بە پێی، بەپێ ی)، ئینجا وشەی بەڵگەنامە (دۆکیومێنت document)ی ئینگلیزی کورداندوە بە دیکۆمێنت، هەر هیچ نەبوایە با دۆکیومێنتەکە بێت، خۆ نە سەلیقەی زمانی کوردی کردویە بە دیکۆ... و نە لاتینیش وا دەخوێنرێتەوە. جگە لەوە، سەیرم پێ دێ، کە وشەی کوردی بە وشەی بیانی بەهێز دەکەن؛\n- بۆ "شایستەیی" وشەی (ئەهلیەت)ی لە پاڵدا نووسراوە، خۆی (أهلية)ە.\n- بۆ "پشتەوانە" وشەی (حەسانە)ی لە پاڵدا نووسراوە، کە خۆی (حصانة)یە لە عەرەبیدا.\n- وشەی "بەڵێننامە"، وشەی (میثاق شرف)ی لە کەوانەدا لە پاڵدایە.\n- لە هەندێک بڕگەدا سزا نووسراوە، بەڵام "غەرامە" لە بەردەم بڕە پارەکاندا قیت کراوەتەوە.\n- گریمانەی ئەوە دەکەم، لە نووسانی (لە، بە، و، ...هتد) بە وشەکانەوە، هەڵەی پیتچنەکە بوو بێت، کۆمپیوتەر ئەگەرچی بۆ ئاسانکاریی و یارمەتی مرۆڤ دروست کراوە، کە تۆ زانا نەبیت لە زمانەکەدا هەڵەکانت بە سەردا تێپەڕ دەبن، بەڵام کە پیتچنەکە تەواو بوو، دەبوو پاشان زمانزانێک پێداچوونەوەی بۆ بکردایە. تێناگەم، ئەگەر یاساکان بۆ کوردن بۆ وا دادەڕێژرێن؟.\nماددەی یەکەمی یاساکان تەرخان کراون بۆ لێکدانەوەی زاراوەکان، قەیدی چییە لەویاش بنووسرایە:\n- پرەنسیپ: بنەما\n- غەرامە: سزای ماڵی، سزا بە لێ سەندنی پارە.\n- لە بری دۆکیومێنت؛ بەڵگەنامە (هەموو جۆرەکانی؛ دەق، وێنە، گرتەی ڤیدیۆیی) بنووسرایە.\n- لە بری ئەهلیەت (أهلية)، بنووسرایە؛ شایستەیی: شیاوبوونی کەسێک بۆ ئەنجامدانی کارێک.\n- خاوەن ئیمتیاز: کەسی سەرپشک لە بڵاوکراوەکە، کەسێ بە گوێرەی یاسا بڵاوکراوەکەی بە ناوەوە تۆمار کراوە.\n- حوکم: فرمانی یاسایی، بڕیاری دادوەر.\nهیوادارم پەرلەمان ببێتە پێشەوا لەم ڕووەوە و گرنگی زیاتر بدەن بە زمان و فەرهەنگی کوردی، زمانەکەمان زۆر لا شیرینە، لەبەر ئەوە با هەموو هەوڵی پاراوی و پاکژی بدەین و زاراوە کوردییەکان زیندو بکەینەوە کە پێشینانمان بەکاریان هێناوە.\n بڕوانە (http://zkurd.org/diyako/renus) - دیاکۆ هاشمی، پێشکەشکەری بەرنامەی (فێرگەی زمانی کوردی لە ئاسۆسات)\n بڕوانە (ڕۆژنامە خۆراکی مێشکە) - ئاراس نوری، بەستەر: (arasn.blogspot.com/2006/05/blog-post_30.html)\n بڕوانە (www.youtube.com/user/fzkurdi) - وانەی مناڵێک، لە پەڕتووکی (خوێندنەوەی کوردی - بۆ پۆلی چوارەمی سەرەتایی).\n بڕوانە یاسای ڕۆژنامەگەری، ماددەی دووەم، خاڵی یەکەم، خاڵی دووەم و خاڵی چوارەم.


ژیان | ڕۆژهەڵاتی ناوەڕاست | دوای 10 ڕۆژ لە پەککەوتنی وێستگەی ئەتۆمی بوشەهر کەوتەوە کار\nدوای 10 ڕۆژ لە پەککەوتنی وێستگەی ئەتۆمی بوشەهر کەوتەوە کار\n2021-07-03 | 396 جار خوێندراوەتەوە\nکۆمپانیای کارەبای نیشتیمانی ئێران ئەمڕۆ شەممە ئاشکرایکرد، دووبارە وێستگەی ئەتۆمی بوشەهری باشوری وڵاتەکە خراوەتەوە گەڕ و بەستراوەتەوە بە هێڵی کارەبای نیشتیمانییە، دوای ئەوەی ماوەی ١٠ ڕۆژ بوو بەهۆی کێشەیەکی تەکنیکییەوە داخرابوو.\nمستەفا رەجەبی مەشهەدی وتەبێژی کۆمپانیای کارەبای نیشتیمانی ئێران رایگەیاند، وێستگەی بوشەهر دووبارە دەستیکردووەتەوە بە بەرهەمهێنانی کارەبا، دوای ئەوەی بەهۆی چاکسازیکردنەوە لە وێستگە بەرهەمهێنانی کارەبای تیا راگیرابوو.\nمەشهەدی ئاماژەی بەوەشکرد، دوای دووبارە کارکردن لە وێستگەکە، دەتوانرێت بڕی هەزار میگاوات کارەبا بخرێتەوە سەر تۆڕی کارەبای نیشتیمانی لە وڵاتدا.\nئەوەش لە کاتێکدا ڕۆژی ٢١ مانگی حوزەیرانی ڕابردوو، ڕێکخراوی وزەی ئەتۆمی ئێران ڕایگەیاند، بەهۆی کێشەیەکی تەکنیکییەوە، لە وێستگەی بوشەهر، کارکردن بەشێوەیەکی کاتی لە وێستگە راگیراوە و ، وێستگە ناتوانێت وزەی کارەبا بۆ تۆڕی کارەبای نیشتیمانی دابین بکات، بێئەوەی هیچ ئاماژەیەک بکات بە سورشتی کێشەکە کە لە چییەوە سەرچاوەی گرتووە.\nلە ماوەی دوو هەفتەی ڕابردوودا بەهۆی لەکارکەوتنی وێستگەی ئەتۆمی بوشەهر، پرۆگرامی کارەبای نیشتیمان ئێران کێشەی بۆ دروستبوو، بەشێوەیەک چەند شارێکی ئێران لەوانەش تاران، ڕووبەڕووی پچرانی تەزووی کارەبا بووەنەوە.


ڕووبەڕووبوونەوەیەكی ئاگرین لەنێوان مێسی و ڕۆناڵدۆ - تۆڕی میدیایی خەڵک\nتیروپشكی قۆناغی شانزەی خولی یانە پاڵەوانەكانی ئەوروپا كە ئەمڕۆ دوو شەممە ڕاكێشرا لە شاری نیونی سویسری، ڕووبەڕووبوونەوەیەكی گەورەn هەردوو یاریزانی بەناوبانگ كریستیانۆ ڕۆناڵدۆ ئەستێرەی مانشستەر یونایتد و لیۆنێل مێسی ئەستێرەی پاریس سان جێرمان لەخۆدەگرێت.\nیەكێتی ئەوروپا بۆ تۆپی پێ “یویفا”، وادەی یارییەكانی گەڕی ڕۆیشتنی دیاریی كرد كە ڕۆژانی 15 و 16 و 22 و 23ی شوباتی 2022 سازدەكرێن، ڕووبەڕووبوونەوەكانی ڕۆیشتنەوەشی بۆ ڕۆژانی 8 و 9 و 15 و 16ی ئاداری ساڵی داهاتوو، دیاریی كرد.\nتیروپشكی نوێی خولی یانە پاڵەوانەكانی ئەوروپا لە پاش دووبارەكردنەوەی\nروونكردنەوەیەك لەبارەی ئاردەوە\nخەڵك- هەڵبژاردەی بەرازیل بۆ یاریی كۆتایی كێبڕكێی تۆپی پێیی ئۆڵۆمپیادی تۆكیۆ سەركەوت، ئەمەش پاش بردنەوەی لە هەڵبژاردەی مەكسیك لە یاریی نیوەی كۆتایی.…\nئەنشیلۆتی بەمشێوە باسی یاریی داهاتووی جامی پادشای ئیسپانیا دەكات\n19 کانونی دووهەم 2022 6.30 pm\nخەڵك- كارلۆ ئەنشیلۆتی، ڕاهێنەری یانەی ڕیاڵ مەدرید ڕایدەگەیەنێت، یارییەكەیان بەرامبەر بە ئەڵچی لە جامی پادشای…


بەرپرسێکى پێشووى یەکێتیى نیشتیمانیى کوردستان کتێبێکى بەڵگەنامەیى لە بارەى شەڕى ناوخۆوە بەناوى (شەڕى ناوخۆى کورد، بۆچى سەریهەڵدا و چۆن گەشەى کرد) بڵاوکردەوە.\nسەڵاح ڕەشید، وەزیرى پێشووى مافى مرۆڤ کتێبێکى لەبارەى شەڕى ناوخۆ بڵاوکردەوە کە باس لە مێژووى سەرهەڵدانى شەڕى ناوخۆ و گەشەکردنى شەڕەکە دەکات و چاوەڕواندەکرێت ئەم کتێبە لەناوەندە سیاسییەکەدا مشتومڕێکى زۆرى لێ بکەوێتەوە بەتایبەتى کە نووسەرەکەى خاوەنى کتێبى (دیدارى تەمەن)ە کە لە کاتى بڵاوکردنەوەى کتێبەکەیدا مشتومڕێکى زۆرى دروستکرد.\nبەوتەى سەڵاح ڕەشید کتێبەکەى باس لە (شێوە و جۆرەکانی شەڕی ناوخۆ، مێژوی دێرینی شەڕی ناوخۆ، ناکۆکی و شەڕەکانی نێوان باڵەکانی پارتی دیموکراتی کوردستان لە ١٩٦١ تا ١٩٧٠، هەڵگیرسانی شەڕی ناوخۆ لە نێوان یەکێتی و پارتیدا، شەڕی هەکاری، جەوقەد و جود، شەڕی پشت ئاشان، گفتوگۆی نێوان یەکێتی و رژێمی بەغدا،سەرەتای گرژی نێوان پارتی و یەکێتی، شەڕی نێوان یەکێتی و بزوتنەوەی ئیسلامی، شەڕی نێوان یەکێتی و پارتی و پارتی کرێکاران، شەڕی نێوان پارتی و حسک) دەکات.\nئاماژە بەوەش دەکات لەکتێبەکەدا دەیەها نامە و بروسکە، راپۆرت، رونکردنەوە و چاوپێکەوتنی هەمەجۆر و فرە سەرچاوە، دەربارەی هەموولاکانی شەڕی ناوخۆ لەخۆدەگرێت کە بۆ یەکەمجارە بڵاودەبێتەوە.\nرونیشیدەکاتەوە کە کتێبەکەى باسی روداوە ناخۆش و دڵتەزێنەرەکانی شەڕی ناخۆ دەکات و جەخت دەکاتەوە "ئەمە لە بەرژەوەندی یان دژایەتی لایەک یان هێزێک نەنوسراوە، هەمو هێزەکان بە پێیی کات و شوێن و قەبارەیان، بەشداربون لەو شەڕانەدا".\nلەم ساڵانەی دواییدا بڵاوكردنەوەی یادەوەری و بەڵگەنامەكانی سەردەمی "شۆڕشی نوێ" ی كوردی مشتومڕ و هەرای گەورەی سیاسی و میدیایی لێ كەوتووەتەوە، دواترینیشیان بڵاوكردنەوەی "لە بری بیرەوەری" مەلا بەختیارە كە ناڕەزایی توندی گۆڕان و ژمارەیەك بەرپرسی یەكێتی بەدوای خۆیدا هێناوە.


سەرنجێک بۆ تێگەییشتن لە هێرشی روسیا بۆ سەر ئۆکڕاینا! | KURDPLAT\nسەرنجێک بۆ تێگەییشتن لە هێرشی روسیا بۆ سەر ئۆکڕاینا!\nکوردپلات 2/25/2022 11:25:00 ص ليست هناك تعليقات\nلە ١٠ ئۆکتۆبەری سالی ١٩٦٢ بەرپرسی سی ئای ئەی (جون ئەلکساندەر) راپۆرتێکی هەواڵگری پڕ زانیاری لەسەر مێزەکەی جۆن کەنەدی بەجێهێشت کە پڕ بوو لە وێنەی ئاسمانی سەکۆی هاوێژەکانی موشەکی یەکێتی سۆڤیەت لە کوبا، راپۆرتەکەی زانیاری ئەوەشی تێدابوو کە شارەزایانی سوڤیتی لە کەمپە سەربازییەکانی کوبان نیشتەجێکراون لە نزیک سەکۆ موشەکیەکان.\n(جۆرج کەنەدی) هەر زوو پەیوەندی پە راوێژکارە نزیکەکانی کرد، گەییشتنە ئەو بڕیارەی کە بوونی موشەکی سۆڤیەتی بە نزیکەی ٦٠٠ کم لە کەنارەوەکانی فلۆریدا مەترسییەکی راستەوخۆیە بۆسەر ئاساییشی ئەمریکا و جیگای قبول نیە. ٦ رۆژ دوای ئەوە، سەرۆک کەندەی کۆبونەوەیەکی لەگەڵ ئەنجوومەنی ئاساییشی نیشتمانی کرد کە دواتر بەیانێکی بە ناوبانگی لێکەوتەوە کە ئاراستەی سەرۆکی یەکیتی سۆڤیەتی ئەوکات (نیکیتا خرۆشۆف) کرابوو. بەیانەکە هۆشداری توندی دا بە یەکێتی سۆڤیەت ئەگەر ئەو سەکۆ موشەکییانە لانەبات ئەوا ئەمریکا بە زوترین کات لەناوییان دەبات ئەگەر ئەمە جەنگی جیهانی سێیەمیشی لیبکەوێتەوە .\nهاتا ١٣ رۆژ دواتر هەموو جیهان لە مەترسی هەلایسانی شەرێکی ئەتۆمی دابوو کە ئەگەر رویدابا کۆتایی جیهانی لێدەکەتەوە، بەڵام ئەو کات یەکێتی سۆڤیەت لە مەترسییەکە تێگەییشت و خۆی سەکۆ موشەکییەکانی لەبار برد؛ بەڵام مەرجێکی سەرەکی هەبوو کە دواتر زانرا، ئەویش لابردنی موشەکەکانی ئەمریکا بوو لە تورکیا، (سەرۆک کەندەی) ش رەزامەندی دا بەڵام بە مەرجێک بە نهێنی بمێنیتەوە باسی لێوە نەکرێت، لە ترسی شکاندنی شکۆی ئەمریکا. ئەوەی ئیستاش روودەدات لە ئۆکرانیا هەمان شتە، ئەمریکا و ناتۆ هاتوون موشەکی بەرگرییان لە رومانیا پۆلەندا و بە نیازن لە ئۆکرانیاش دابنێن، کە ئەمە هیچ بوارێک ناهێڵێتەوە بۆ گەرەنتی ئاساییشی رۆسیا. رۆژئاوا دەیەوێت فیلێکی زەبەلاحی سیاسی و سەربازی لە ناو ژورێکیدا زیندانی بکات! ٨٠٪ غازی روسیا بە ئۆکرانیادا دەروات بۆ ئەوروپا، رۆژئاوا دەیەوێت ئەو دەرگەیەش لە روسیا دابخات.\nپوتین ١٢ ساڵە لەگەل گوشارەکانی ناتۆ خۆی دەگونجێنێت، تا جامەکە لەسەری رژاو ئۆکرانیا بووە قوربانی. ئەم روداوە لە پەیوەندییە نێودەوڵەتییەکان بە قەیرانی موشەکە کۆبییەکان ناسراوە ( Cuban Missile Crisis)


حیزبی دێموکراتی کوردستان: خه‌ڵکی کوردستان به هانای هاونیشتمانه‌کانیانه‌وه بچن kdpmedia.org\nحیزبی دێموکراتی کوردستان: خه‌ڵکی کوردستان به هانای هاونیشتمانه‌کانیانه‌وه بچن\nبوومه‌له‌رزه‌که‌ی شه‌وی یه‌کشه‌ممه له‌سه‌ر دووشه‌ممه، ٢٢ی خه‌زه‌ڵوه‌ر که هه‌موو ڕۆژهه‌ڵاتی کوردستان، چه‌ند ناوچه‌یه‌کی ئێران و به‌شێکی زۆر له باشووری کوردستانی گرته‌وه، به‌داخه‌وه زه‌ره و زیانی گیانی و ماڵیی زۆری لێ که‌وتۆته‌وه.\nبه‌هۆی ئه‌و بوومه‌له‌رزه‌یه که ناوه‌نده زانستییه‌کانی تۆمارکردنی له‌رینه‌وه‌ی زه‌وی به‌هێزییه‌که‌یان ۷.۳ڕیشتێر ڕاگه‌یاندوه، له ڕۆژهه‌ڵاتی کوردستان هه‌تا سه‌عات ١٠ی به‌یانیی ئه‌مڕۆ دووشه‌ممه،٢٠٧ که‌س گیانیان له ده‌ست داوه و١٧٠٠ که‌سیش بریندار بوون و گه‌ڕان به دوای قوربانیانی دیکه‌ی ئه‌و بوومه‌له‌رزه‌یه له‌ژێر داروپه‌ردووی ڕووخاوی بینا و خانووبه‌ره‌کان درێژه‌ی هه‌یه.\nبه‌پێی ئه‌و هه‌واڵانه‌ی له کوردستانه‌وه و له زمان خه‌ڵکی قوربانیی ئه‌و کاره‌ساته‌وه بڵاو ده‌بنه‌وه، له‌گه‌ڵ ئه‌وه‌دا که زیانی ئه‌و بوومه‌له‌رزه تونده هه‌ر له یه‌که‌م ساته‌کانی ڕوودانی زۆر و به‌رچاو بووه، به‌ڵام شێوه‌ی به‌هاناوه‌چوونی ناوه‌نده به‌رپرسیاره‌کانی ده‌رمانی و خزمه‌تگوزارییه گشتییه حکومه‌تی و ده‌وڵه‌تییه‌کان ڕه‌خنه‌ی زۆری هاتۆته‌وه سه‌ر، به جۆرێک که شه‌وی ڕابردوو سه‌دان هه‌زار که‌س له خه‌ڵکی زیان به‌رکه‌وتووی بوومه‌له‌رزه‌که به‌بێ خێوه‌ت و سه‌رپه‌نا هه‌ڵیان کردوه و شێوه‌ی پێڕاگه‌یشتنی پزیشکی به بریندارانی ئه‌و ڕووداوش له ئاستی گه‌وره‌یی کاره‌ساته‌که و پێداویستییه‌کانی نه‌بوه. وه‌ک چۆن هه‌ر چه‌ند سه‌عات له‌وه پێش فه‌رمانداری قه‌سری شیرین و سه‌رپێلی زه‌هاو و ناوچه بوومه‌له‌رزلێدراوه‌کانی دیکه‌ی کوردستان ڕایانگه‌یاند که له‌گه‌ڵ کێشه‌ی نه‌بوونی خێوه‌ت بۆ نیشه‌جێکردن و دامه‌زراندنی خه‌ڵکی بێ‌ئه‌نوای ماڵ کاولبووه‌کان به‌ره‌وڕوون و داوای پێڕاگه‌یشتنی به‌په‌له‌یان کردوه، ئه‌ویش له دۆخێکدا که سه‌رما و سۆڵه له‌و ناوچانه بارگرانییه‌کی دیکه‌یه به‌سه‌ر شانی خه‌ڵکی زیاندیتوو.\nحیزبی دێموکراتی کوردستان سه‌باره‌ت به‌و ڕووداوه دڵته‌زێنه هاوخه‌می له‌گه‌ڵ خه‌ڵکی زیاندیتووی ڕۆژهه‌ڵاتی کوردستان ده‌کا و وێڕای سه‌ره‌خۆشی له بنه‌ماڵه و که‌سوکاری قوربانیانی ئه‌و بوومه‌له‌رزه‌یه، هیوای چاکبوونه‌وه بۆ برینداره‌کانی ئه‌و کاره‌ساته ده‌خوازێ و داوا له هه‌موو خه‌ڵکی کوردستان ده‌کا به هه‌موو توانا و ئیمکاناتیانه‌وه به‌هانای خوشک و برا و هاونیشتمانییه لێقه‌وماوه‌کانیانه‌وه بچن.\nده‌فته‌ری سیاسیی حیزبی دێموکراتی کوردستان\n٢٢ی خه‌زه‌ڵوه‌ری ١٣٩٦